**አዋጅ ቁጥር ……../2011**

**ስለ ኮሙኒኬሽን አገልግሎት የወጣ አዋጅ**

የኮሙኒኬሽን አገልግሎቶች በአገሪቱ ኢኮኖሚያዊ እና ማህበራዊ ዕድገት ላይ ከፍተኛ ጠቀሜታ ያላቸው መሆናቸውን በመገንዘብ፣

መንግሥት የአገሪቱን ኢኮኖሚያዊና ማህበራዊ እድገት ለማሻሻል የቴሌኮሙኒኬሽን የገበያ ሥርዓቱን እንደገና ለማደራጀትና በውድድር ላይ የተመሠረተ የቴሌኮሙኒኬሽን አገልግሎት አቅርቦት እንዲኖር የወሰነ በመሆኑ፤

መንግሥት የቴሌኮሙኒኬሽን ገበያውን እንደገና ለማዋቀርና በቴሌኮሙኒኬሽን ገበያ ውድድርን ለማስፈን ያስቀመጠውን የፖሊሲ አቅጣጫ ለማሳካት ነፃ፣ ግልጽ እና ተጠያቂነት ያለው ተቆጣጣሪ ባለሥልጣን ማቋቋም አስፈላጊ በመሆኑ፣

በኢትዮጵያ ፌዴራላዊ ዲሞክራሲያዊ ሪፐብሊክ ሕገ መንግሥት አንቀጽ 55(1) መሠረት የሚከተለው ታውጇል፤

ክፍል አንድ

*አጠቃላይ*

1. ***አጭር ርዕስ***

ይህ አዋጅ "የኮሙኒኬሽን አገልግሎት አዋጅ ቁጥር …… / 2011" ተብሎ ሊጠቀስ ይችላል.

1. *ትርጓሜ*

የቃሉ አገባብ የተለየ ትርጉም የሚያሰጠው ካልሆነ በስተቀር በዚህ አዋጅ ውስጥ፣

* 1. "ይግባኝ ሰሚ አካል" ማለት በባለስልጣኑ የተሰጠ ውሳኔ ላይ የቀረበ ይግባኝ ለማየትና ለመወሰን ዓላማ በዚህ አዋጅ የተቋቋመ አካል ነው፤

2) "የሥራ አመራር *ቦርድ”* ማለት የባለስልጣኑ የበላይ አስተዳዳሪ አካል ማለት ነው፤

3) "ብሮድካስተር" ማለት በኢትዮጵያ ውስጥ የብሮድካስት አገልግሎት እንዲሰጥ በኢትዮጵያ የብሮድካስት ባለሥልጣን ፈቃድ የተሰጠው አካል ነው፣

4) "ብሮድካስቲንግ" ማለት የሬዲዮ እና የቴሌቪዥን ፕሮግራሞችን ለሕዝብ በድምጽና በምስል ማስተላለፍ እና ማሰራጨት ነው፤

5) "የኮሙኒኬሽን አገልግሎት" ማለት የቴሌኮሙኒኬሽን ሚድያን በመጠቀም የድምጽ፣ የምስል ወይም የዳታ እና ፖስታን በመጠቀም ቁሳዊ ይዘት ያለው መልዕክት የማሰራጨት ወይም የመቀበል አገልግሎት ለሕዝብ መስጠት ሲሆን የብሮድካስቲንግ አገልግሎትን ግን አያካትትም፤

6) "የኢንፎርሜሽን አገልግሎት" ማለት ኢንፎርሜሽን ለማመንጨት፣ ለማግኘት፣ ለማከማቸት፣ ለመለወጥ፣ ለማቀናበር፣ ለመጠቀም ወይም ቴሌኮሙኒኬሽንን በመጠቀም ኢንፎርሜሽን እንዲገኝ ለማድረግ የሚያስችል አቅም የማቅረብ እና የኤሌክትሮኒክ ህትመትን የሚያካትት ሲሆን፣ ማንኛውንም እንዲህ አይነት ችሎታ ለቴሌኮሙኒኬሽን ሲስተም ወይም የቴሌኮሙኒኬሽን አገልግሎት አስተዳደር፣ ቁጥጥር ወይም አመራር መጠቀምን አያካትትም፤

7) "ኢንተርኮኔክሽን" ማለት የአንድ የቴሌኮሙኒኬሽን ኦፕሬተር ተጠቃሚዎች ከተመሳሳይ ወይም ከሌላ የቴሌኮሙኒኬሽን ኦፕሬተር ተጠቃሚዎች ጋር እንዲገናኙ ወይም በሌላ የቴሌኮሙኒኬሽን ኦፕሬተር የሚሰጡ አገልግሎቶችን እንዲያገኙ የሚያስችል በተመሳሳይ ወይም ሌላ የቴሌኮሙኒኬሽን ኦፕሬተር ጥቅም ላይ የዋሉ የቴሌኮሙኒኬሽን ኔትወርክ አካላዊ፣ ቴክኒካዊ እና ሎጂካል ትስስር ማለት ነው፡፡ አገልግሎቶች በተሳተፉ አካላት ወይም የቴሌኮሙኒኬሽን ኔትወርክ ተደራሽነት ባላቸው አካላት ሊቀርቡ ይችላሉ፤

8) "ሚኒስቴር" ወይም "ሚኒስትር" ማለት የኢኖቬሽንና ቴክኖሎጂ ሚኒስቴር ወይም ሚኒስትር ማለት ነው፡፡

9) "የህዝብ ውይይት" ማለት ባለስልጣኑ በስልጣን ወሰኑ ውስጥ ባሉ ጉዳዮች ላይ የህብረተሰቡን አስተያየት የሚሰማበት ሂደት ነው፡፡

10) "ጉልህ የገበያ ድርሻ" ማለት ለኮሙኒኬሽን አገልግሎት አስፈላጊ የሆኑ መገልገያዎችን ወይም በገበያው ውስጥ ያለውን የገበያ ድርሻ አቅም በመጠቀም በኮሙኒኬሽን አገልግሎት ዋጋ ወይም አቅርቦት ላይ ከፍተኛ ተጽዕኖ የማድረግ ችሎታ ነው፤

11) "የባለድርሻ አካላት ምክክር" ማለት ባለሥልጣኑ በማንኛውም ወገን ወይም የሕዝብ ጥቅም መብት ላይ ተጽዕኖ ሊያሳድር በሚችል በማንኛውም በስልጣን ወሰኑ ውስጥ ባለ ጉዳይ ላይ ውሳኔ የሚሰጥበት ግልጽ ሂደት ነው፡፡

12) "ታሪፍ" ማለት በቴሌኮሙኒኬሽን ኦፐሬተር ለቴሌኮሙኒኬሽን አገልግሎቶች የሚጠየቅ ማንኛውም ክፍያ፣ ዋጋ ወይም ተመን ነው፡፡

13) "ቴሌኮሙኒኬሽን" ማለት ድምጽ፣ ምልክት፣ ጽሁፍ፣ ምስል ወይም ማንኛውንም ዓይነት ሌላ መረጃ በኤሌክትሮማግኔቲክ ኃይል አማካይነት በስልክ ሽቦ፣ በሬዲዮ፣ በኦፕቲካል ወይም በሌላ ኤሌክትሮማግኔቲክ ስልት ማሰራጨት፣ ማስተላለፍ ወይም መቀበል ሲሆን በማሰራጨቱ፣ በማስተላለፉ ወይም በመቀበሉ ሂደት ድምጹ፣ ምልክቱ፣ ጽሑፉ፣ ምስሉ ወይም መረጃው እንደገና መደራጀት ወይም በሌላ መንገድ ለውጥ የተደረገበት መሆኑ ልዩነት አያመጣም፡፡

14) "የቴሌኮሙኒኬሽን መሣሪያ" ማለት ለቴሌኮሙኒኬሽን አገልግሎት የዋለ ወይም ሊውል የታቀደ ማንኛውም መሣሪያ ሲሆን የመሣሪያውን ተገጣሚ አካል ይጨምራል፡፡

15)  "የቴሌኮሙኒኬሽን መስመር" ማለት ከቴሌኮሙኒኬሽን ሲስተም ጋር ለተያያዘ አገልግሎት የዋለ ወይም እንዲውል የታቀደ የስልክ ሽቦ፣ ኬብል፣ ታወር፣ ማስት፣ አንቴና፣ ምሰሶ ወይም ማናቸውም ሌላ ስትራክቸር ወይም መሣሪያ ነው፡፡

16) "የቴሌኮሙኒኬሽን ኔትወርክ" ማለት ለቴሌኮሙኒኬሽን አገልግሎት አቅርቦት የሚውሉ የቴሌኮሙኒኬሽን መስመሮች እና ተዛማጅ የማዞሪያ ሲስተሞች ስብስብ ነው፡፡

17) "የቴሌኮሙኒኬሽን ኦፕሬተር" ማለት የቴሌኮሙኒኬሽን አገልግሎት ለመስጠት በዚህ አዋጅ መሠረት በባለስልጣኑ ፈቃድ የተሰጠው ነው፣

18) "የቴሌኮሙኒኬሽን አገልግሎት" ማለት ፈቃድ በተሰጠው አካል በቀጥታ ለሕዝብ ወይም ለቴሌኮሙኒኬሽን ኦፕሬተሮች የሚሰጥ የቴሌኮሙኒኬሽን ማስተላለፍ አገልግሎት ነው፤

19) "ዩኒቨርሳል አክሰስ" ማለት በመልክአ ምድራዊ አቀማመጥ ሳይገደብ በባለስልጣኑ የተወሰነውን የጥራት ደረጃ የጠበቀ የኮሙኒኬሽን አገልግሎት በተመጣጣኝ ዋጋ ለሁሉም ተጠቃሚዎች ማዳረስ ነው፤

20)  "ሰው" ማለት ማንኛውም የተፈጥሮ ወይም በሕግ የሰውነት መብት የተሰጠው አካል ሲሆን በወንድ ጾታ የተገለጸ ለሴት ጾታም በእኩል ያገለግላል፤

ክፍል ሁለት

*የኮሙኒኬሽን ባለሥልጣን*

1. ***መቋቋም*** 
   1. የኢትዮጵያ የኮሙኒኬሽን ባለሥልጣን (ከዚህ በኋላ "ባለስልጣን" ተብሎ የሚጠራ) ራሱን የቻለ፣ የተሰጠውን ተልዕኮ ለማሳካት የሚያስችል ነፃና ገለልተኛ የሕግ ሰውነት ያለው የፌዴራል መንግሥት መሥሪያ ቤት በዚህ አዋጅ ተቋቁሟል፡፡

* 1. የባለሥልጣኑ ተጠሪነት ለጠቅላይ ሚኒስትሩ ይሆናል፡፡

1. ***ዋና መስሪያ ቤት***

የባለሥልጣኑ ዋና መሥሪያ ቤት በአዲስ አበባ ሆኖ እንደ አስፈላጊነቱ በማናቸውም ስፍራ ቅርንጫፍ መሥሪያ ቤት ሊኖረው ይችላል፡፡

1. ***ዓላማ***

የባለስልጣኑ ዓላማ ተወዳዳሪ የገበያ ሥርዓትን በማበረታታት፣ የተጠቃሚዎችን ተደራሽነትና ፍላጎት ያሟላ፣ ጥራቱ የተጠበቀ፣ ቀልጣፋ፣ አስተማማኝ እና ኢኮኖሚያዊ አቅምን ያገናዘበ የኮሙኒኬሽን አገልግሎት በመላ ሀገሪቱ እንዲስፋፋ ማድረግ ይሆናል፡፡

1. ***የባለስልጣኑ ስልጣንና ተግባር***

ባለሥልጣኑ የሚከተሉት ሥልጣንና ተግባራት ይኖሩታል፤

1) የኮሙኒኬሽን አገልግሎት በመንግስት ፖሊሲ መሠረት ለሀገሪቱ የኢኮኖሚ እና ማህበራዊ ዕድገት ተገቢውን አስተዋጽኦ ሊያበረክት በሚችል መልኩ መካሄዱን ያረጋግጣል፤

2) የኮሙኒኬሽን አገልግሎት ፖሊሲዎችን ተግባራዊ ያደርጋል፤

3) በዚህ አዋጅ በተደነገጉ ባለሥልጣኑን የሚመለከቱ ጉዳዮች ላይ በራሱ ተነሳሽነት ወይም በሕዝብ ጥያቄ መሠረት ከባለድርሻ አካላት ጋር ምክክር ያደርጋል፤

4) በዚህ አዋጅ የተሰጠውን ስልጣንና ተግባር በአግባቡ ለማከናወን ከማንኛውም ባለፈቃድ፣ የቴሌኮሙኒኬሽን ኦፕሬተር፣ የፖስታ ኦፕሬተር ወይም ብሮድካስተር አስፈላጊ የሆነ መረጃ መጠየቅ ይችላል፤

* 1. ደረጃዎችን ለማዘጋጀት ኃላፊነት ከተሰጣቸው ተቋማት እና ከሌሎች አግባብነት ካላቸው አካላት ጋር በመተባበር የኮሙኒኬሽን አገልግሎት የሚሰጥበትን የቴክኒክ ደረጃ ይወስናል፤ የኮሙኒኬሽን አገልግሎት የተወሰነለትን የጥራት ደረጃ ጠብቆ መሰጠቱን ይቆጣጠራል፤
  2. በዚህ አዋጅ ድንጋጌዎች መሠረት ለኮሙኒኬሽን አገልግሎት የሚጠየቀውን ታሪፍ ይቆጣጠራል፤
  3. የኮሙኒኬሽን አገልግሎት በመስጠት ሥራ ላይ ለሚሰማሩ ፈቃድ ይሰጣል፣ ይቆጣጠራል፣ ፈቃድ ያሻሽላል፣ ያድሳል፣ ያግዳል ወይም ይሰርዛል፤
  4. ከቴሌኮሙኒኬሽን ኔትወርክ ጋር ተገናኝተው ጥቅም ላይ እንዲውሉ የሚደረጉ የቴሌኮሙኒኬሽን መሣሪያዎች ዓይነት ይቆጣጠራል፤
  5. በኢትዮጵያ ውስጥ ለንግድ፣ ለመንግሥስት ፣ ለሃገር መከላከያ እና ለብሔራዊ ደህንነት ሥራዎች ጥቅም ላይ የሚውሉ የሬዲዮ ፍሪኩዌንሲ ስፔክትረም አጠቃቀምን በተመለከተ ሚኒስቴሩን፣ የኢትዮጵያ ብሮድካስት ባለስልጣንን እና በኢትዮጵያ የስፔስ ሳይንስና ቴክኖሎጂን በበላይነት ለመምራት ስልጣን የተሰጠው ተቋምን ጨምሮ ከሚመለከታቸው አካላት ጋር በመመካከር ይፈቅዳል፣ ይቆጣጠራል፤
  6. በዓለም አቀፍ የሬዲዮ ፍሪኩዌንሲ ስፔክትረም ደንቦች መሠረት በኢትዮጵያ የስፔስ ሳይንስና ቴክኖሎጂን በበላይነት ለመምራት ስልጣን ከተሰጠው ተቋም ጋር በመመካከር ለሳተላይት ምህዋር ቦታ ምዝገባ ያመለክታል፣ ያሳውቃል፣ ያስተባብራል፤
  7. ብሔራዊ የቴሌኮሙኒኬሽን ቁጥር ፕላን ያዘጋጃል፣ ይመድባል፣ ያስተዳድራል፣ በአግባቡ ጥቅም ላይ መዋሉን ይቆጣጠራል፤
  8. የኢንተርኔት ፕሮቶኮል አድራሻና የሀገሪቱን የከፍተኛ ደረጃ ዶሜይን ጨምሮ የዶሜይን ስሞችን ይመድባል፣ ያስተዳድራል፣ በአግባቡ ጥቅም ላይ መዋላቸውን ይቆጣጠራል፤
  9. በተለያዩ የቴሌኮሙኒኬሽን አገልግሎት ሰጭዎች መካከል የሚኖረውን የቴሌኮሙኒኬሽን ኔትወርኮች ኢንተርኮኔክሽን ይቆጣጠራል፤
  10. የኮሙኒኬሽን አገልግሎት ተጠቃሚዎችን መብት ያስጠብቃል፤
  11. በኮሙኒኬሽን አገልግሎት ኦፕሬተሮች መካከል እንዲሁም በተጠቃሚዎች እና በኮሙኒኬሽን አገልግሎት ኦፕሬተሮች መካከል የሚነሱ ቅሬታዎችን ይመረምራል፣ አለመግባባቶችን ይፈታል፤
  12. አካል ጉዳተኞች እና ሌሎች የህብረተሰብ ክፍሎች ለኮሙኒኬሽን አገልግሎት የሚኖራቸውን ተደራሽነት የሚያግዙትን ጨምሮ አዳዲስ የኮሙኒኬሽን ቴክኒኮች እና ቴክኖሎጂዎችን ለማልማት እና ለመጠቀም የሚያስችሉ ምርምሮችን ያበረታታል፣
  13. የኮሙኒኬሽን አገልግሎት መስጠት እና ማካሄድን በተመለከተ በፖሊሲና የሕግ ጉዳዮች ላይ መንግሥትን ያማክራል፤
  14. ከሚመለከተው የመንግሥት አካል ጋር በመቀናጀት የኮሙኒኬሽን አገልግሎት ሬጉላቶሪ ጉዳዮችን በተመለከተ በዓለም አቀፍ ጉባዔዎች እና ዓለም አቀፍ ድርጅቶች ዘንድ ኢትዮጵያን ይወክላል፤ የኮሙኒኬሽን አገልግሎትን በተመለከተ ኢትዮጵያ የተቀበለቻቸውን ዓለም አቀፍ ስምምነቶች አተገባበር ይከታተላል፤ የሬዲዮ ፍሪኩዌንሲ ስፔክትረም አጠቃቀምን በተመለከተ ከአህጉራዊ እና ዓለም አቀፋዊ ድርጅቶች ጋር በመተባበር ይሠራል፤

19) በቴሌኮሙኒኬሽን መስክ የሚሰጥ የቴክኒክ ትምህርት እንዲስፋፋ ከትምህርት ተቋማት ጋር ይተባበራል፤

2ዐ) በአዋጁ ድንጋጌዎችና ሌሎች አግባብነት ባላቸው ሕጎች መሠረት የፈቃድ ክፍያዎችን፣ ከኦፕሬተር የሚሰበሰቡ ክፍያዎችን እና ሌሎች የሬጉላቶሪ ክፍያዎችን ይወስናል፣ ይሰበስባል፤

21) የቴሌኮሙኒኬሽን ኦፕሬተሮች የቴሌኮሙኒኬሽን ዘርፍን በተመለከተ ኢትዮጵያ የተቀበለችውን ዓለም አቀፍ ግዴታዎች ማሟላታቸውን ያረጋግጣል፤

22) የአዋጁ ድንጋጌዎች፣ የፈቃድ ሁኔታዎች እና በአዋጁ መሠረት በባለስልጣኑ የወጡ መመሪያዎች መከበራቸውን ይከታተላል፣ ይመረምራል፣ ተፈጻሚነቱን ለማስከበር አስፈላጊ የሆኑ ውሳኔዎችን ይሰጣል፤

23) የዚህን አዋጅ አፈጻጸም በሚመለከት በብሮድካስተሮች ላይ ለሚቀርቡ ቅሬታዎች እና አለመግባባቶች ምላሽ ይሰጣል፣ ይፈታል፤

24) የዩኒቨርሳል አክሰስ የፋይናንስ ድጋፍ ማቋቋም እና ማስተዳደርን ጨምሮ የዩኒቨርሳል አክሰስ ግብን ያበረታታል፣

25) የኢንፎርሜሽን ደህንነት፣ የመረጃ ግላዊነት እና ጥበቃን ያበረታታል፤

26) የኤሌክትሮኒክ ንግድ አስተማማኝ እንዲሆን የኤሌክትሮኒክ ፊርማን ጥቅም ላይ በማዋል በማንኛውም የኤሌክትሮኒክ ዘዴ የሚደረግ ግንኙነት እውነተኛነት እና አስተማማኝነት ያረጋግጣል ፤

27) የንብረት ባለቤት ለመሆን፣ ውል ለመዋዋል እና በስሙ ለመክሰስ እና ለመከሰስ ይችላል፤

28) ዓላማውን ለማሳካትና አዋጁን ተግባራዊ ለማድረግ የሚያስፈልጉ ሌሎች ተዛማጅ ተግባራትን ያከናውናል፡፡

1. ***የባለሥልጣኑ አደረጃጀት***

ባለሥልጣኑ፡-

* 1. የሥራ አመራር ቦርድ፣
  2. በጠቅላይ ሚኒስትሩ የሚሾሙ አንድ ዋና ዳይሬክተር እና እንደ አስፈላጊነቱ ምክትል ዋና ዳይሬክተሮች፣ እና
  3. አስፈላጊ ሠራተኞች

ይኖሩታል፡፡

1. ***የሥራ አመራር ቦርድ አባላት***
   1. ባለስልጣኑ ሰባት አባላት ባሉት የሥራ አመራር ቦርድ (ከዚህ በኋላ "ቦርድ" ተብሎ የሚጠራ) ይመራል፡፡
   2. ጠቅላይ ሚኒስትሩ የቦርድ አባላትን ይሾማል፤ ከቦርዱ አባላት መካከል አንዱን የቦርድ ሊቀመንበር ሆኖ እንዲያገለግል ይመድባል፡፡
   3. የቦርዱ አባላት አራቱ ከመንግሥት ተቋማት፣ ሶስቱ ከግሉ ዘርፍ እና የትምህርት ተቋማት የሚመረጡ ይሆናል፡፡
2. ***የቦርዱ ስልጣንና ተግባር***

ቦርዱ የሚከተሉት ስልጣንና ተግባራት ይኖሩታል፤

1/ የአዋጁን እና የባለሥልጣኑን ተግባራት አፈጻጸም ይቆጣጠራል:

2/ የባለስልጣኑን ዓመታዊ የሥራ ዕቅድ እና በጀት እንዲሁም የሥራ አፈጻጸም ሪፖርቶች ይገመግማል:

3/ የዚህን አዋጅ አፈፃፀም የሚመለከቱ የፖሊሲ ጉዳዮችን ይተገብራል:

4/ የዋና ዳይሬክተሩን ውሳኔዎች እና የሥራ እንቅስቃሴዎች ይገመግማል፣ ይቆጣጠራል፡፡

1. ***የቦርድ አባላት የሚመረጡበት መስፈርት***
   1. አንድ ሰው፡-

ሀ/ ኢትዮጵያዊ ዜግነት ያለው፣

ለ/ በኢትዮጵያ ውስጥ በቋሚነት ኗሪ የሆነ፣

ሐ/ በባለስልጣኑ የስልጣን ወሰን ውስጥ ከሚገኝ ማንኛውም ተቋም ቀጥተኛ ወይም ቀጥተኛ ያልሆነ የፋይናንስ ጥቅም የሌለው፣

መ/ ስልጣን ባለው ፍርድ ቤት በወንጀል ጥፋት ተከሶ ቢያንስ የአንድ ዓመት እሥራት ያልተፈረደበት ከሆነ፣ ወይም

ሠ/ በማንኛውም ጊዜ በስነ-ምግባር ጉድለት ምክንያት ከኃላፊነት ያልተነሳ ከሆነ፣

የቦርድ አባል ሆኖ መሾም ወይም በአባልነት መቆየት ይችላል፣

* 1. የቦርዱ አባላት በፋይናንስ፣ በአካውንቲንግ፣ በሕግ፣ በተጠቃሚዎች ጉዳይ፣ በቴሌኮሙኒኬሽን ኢንጂነሪንግ፣ በብሮድካስቲንግ፣ በጋዜጠኝነት፣ በኢንፎርሜሽን ቴክኖሎጂ፣ በኢኮኖሚክስ፣ በሕዝብ አስተዳደር እና አግባብነት ባላቸው ተዛማጅ መስኮች ባሳዩት ብቃት በጠቅላይ ሚኒስትሩ የተመረጡ ሊሆኑ ይገባል፡፡

1. ***የቦርድ አባላት የሥራ ዘመን***

1) የቦርዱ አባላት የስራ ዘመን ሰባት ዓመት ይሆናል፡፡

2) በዚህ አንቀጽ ንዑስ አንቀጽ (1) የተደነገገው ቢኖርም የመጀመሪያው የቦርድ አባላት የሚያገለግሉበት የስራ ዘመን የተለያየ እንዲሆን ይደረጋል፡፡

3) ማንኛውም የቦርድ አባል ለሁለተኛው የሰባት ዓመት የሥራ ዘመን እንደገና ሊሾም ይችላል፡፡

1. ***የቦርድ አባላት ከአባልነት የሚነሱበት ሁኔታዎች***

1) ጠቅላይ ሚኒስትሩ አንድን የቦርድ አባል በሚከተሉት ምክንያቶች ሊያነሳ ይችላል፣

ሀ/ በህመም ምክንያት ተግባሩን በአግባቡ ለመወጣት ካልቻለ፣

ለ/ ስልጣን ባለው ፍርድ ቤት በወንጀል ጥፋት ተከሶ ቢያንስ የአንድ ዓመት እስራት የተፈረደበት ከሆነ፣

ሐ/ የዚህን አዋጅ የጥቅም ግጭት ድንጋጌዎች እያወቀ ተደጋጋሚ ጥሰት ከፈጸመ፣

መ/ በዚህ አዋጅ አንቀጽ 10 ንዑስ-አንቀጽ (1) በተደነገገው መሠረት አባል ሆኖ ለማገልገል ብቁ የሚያደርጉ ሁኔታዎችን አሟልቶ መቀጠል ካልቻለ፤

2) ማንኛውም የቦርድ አባል በሞት ወይም ኃላፊነቱን በመልቀቁ ወይም ከኃላፊነቱ እንዲነሣ በመደረጉ ምክንያት የአባላት መጓደል በሚፈጠርበት ጊዜ ጠቅላይ ሚኒስትሩ ተተኪ የቦርድ አባል ይሾማል፡፡

3) በዚህ አንቀጽ ንዑስ አንቀጽ (2) መሠረት የሚሾመው አዲስ የቦርድ አባል የሚያገለግለው የተሰናባቹ የቦርድ አባል ቀሪ የአገልግሎት ዘመን እስኪጠናቀቅ ብቻ ይሆናል፡፡

1. ***የቦርዱ የስብሰባ ሥነሥርዓት***

1) ቦርዱ ቢያንስ በወር አንድ ጊዜ መሰብሰብ አለበት፡፡

2) ሊቀመንበሩ ለቦርዱ እና ለሕዝብ ከ 14 ቀናት በማያንስ ጊዜ አስቀድሞ በማሳወቅ ስብሰባ የመጥራት ሥልጣን አለው፡፡ ሆኖም ከ 14 ቀናት ባነሰ ጊዜ ውስጥ አስቀድሞ በማሳወቅ ቦርዱ እንዲሰበሰብ የሚያስገድዱ ሁኔታዎች ሲኖሩ ቢያንስ ከሌሎች ሁለት የቦርድ አባላት ስምምነት ካገኘ ሊቀመንበሩ ስብሰባ ሊጠራ ይችላል፡፡

3) በቦርዱ በወቅቱ በማገልገል ላይ ካሉት አባላት መካከል ከግማሽ በላይ አባላት ከተገኙ ምልዐተ ጉባኤው እንደተሟላ ይቆጠራል ፡፡

4)  ሊቀመንበሩ በማይኖርበት ጊዜ ሌላ አባል ሊቀመንበር ሆኖ እንዲመራ መወከል ይችላል፡፡ ሊቀመንበሩ በሞት፣ ከኃላፊነት በመልቀቅ ወይም በመነሳት በማይኖርበት ጊዜ በጠቅላይ ሚኒስትሩ አዲስ ሊቀመንበር እስኪሾም ድረስ የተቀሩት የቦርድ አባላት ከመካከላቸው አንድ አባል እንደ ሊቀመንበር እንዲያገለግል በአብላጫ ድምጽ ሊመርጡ ይችላሉ፡፡

5) ቦርዱ በተገኙ አባላት አብላጫ ድምጽ ውሳኔ ይሰጣል፡፡ ሆኖም ውሳኔ እንዲሰጥበት በቀረበ ጉዳይ ላይ የአባላት ድምጽ እኩል በእኩል ከተከፈለ ሊቀመንበሩ ወሳኝ ድምጽ ይኖረዋል፡፡

1. ***የዋና ዳይሬክተሩ ሥልጣንና ተግባር*** 
   * 1. ዋና ዳይሬክተሩ የባለስልጣኑ ዋና ስራ አስፈጻሚ ሲሆን በቦርዱ በሚሰጠው መመሪያ እና በዚህ አዋጅ መሠረት የባለስልጣኑን ሥራዎች ይመራል፣ ያስተዳድራል፡፡

2) የዚህ አንቀጽ ንዑስ አንቀጽ (1) እንደተጠበቀ ሆኖ ዋና ዳይሬክተሩ፣

ሀ/ በዚህ አዋጅ አንቀጽ 6 የተመለከቱትን የባለሥልጣኑን ስልጣንና ተግባር ያከናውናል፤

ለ/ በፌደራል ሲቪል ሰርቪስ ሕግ መሰረት መሠረት የባለሥልጣኑን ሰራተኞች ይቀጥራል፣ ያስተዳድራል፤

ሐ/ የባለስልጣኑን ፕሮግራም እና በጀት በማዘጋጀት ለመንግሥት ያቀርባል፣ ሲፈቀድም ተግባራዊ ያደርጋል፤

መ/ ለባለስልጣኑ በተፈቀደው በጀት መሠረት ወጪዎችን ያወጣል፤

ሠ/ በዚህ አዋጅ መሠረት የተሰበሰቡ የንግድና ሌሎች ሚስጥራዊ መረጃዎችን ይጠብቃል፤

ረ/ ከሦስተኛ ወገን ጋር በሚደረግ ግንኙነት ሁሉ ባለስልጣኑን ይወክላል፤

ሰ/ የባለስልጣኑን የስራ እንቅስቃሴዎች እና የፋይናንስ ሪፖርቶችን በማዘጋጀት ለሚመለከታቸው የመንግሥት አካላት ያቀርባል፤

* + 1. ዋና ዳይሬክተሩ ለሥራው ቅልጥፍና አስፈላጊ ሆኖ ሲገኝ ስልጣንና ተግባሩን በከፊል ለባለስልጣኑ ሌሎች ኃላፊዎች እና ሠራተኞች በውክልና ሊሰጥ ይችላል፡፡

1. ***የምክትል ዋና ዳይሬክተሮች ስልጣንና ተግባር***

* 1. ምክትል ዋና ዳይሬክተሮች ከዋና ዳይሬክተሩ በሚሰጥ መመሪያ መሠረት፣

ሀ) የባለሥልጣኑን ተግባራት በማቀድ፣ በማደራጀት በመምራትና በማስተባበር ዋና ዳይሬክተሩን ያግዛሉ፤

ለ) የዘርፋቸውን ዕቅድ በማዘጋጀትና በማጸደቅ ተግባራዊ ያደርጋሉ፤

ሐ) በዋና ዳይሬክተሩ የሚሰጣቸውን ሌሎች ሥራዎች ያከናውናሉ፤

* 1. ዋና ዳይሬክተሩ በማይኖርበት ጊዜ ተለይቶ ውክልና የተሰጠው ምክትል ዋና ዳይሬክተር ለዋና ዳይሬክተሩ የተሰጡትን ተግባራት ያከናውናል፡፡

1. ***የሚኒስቴሩ ተግባር***

ሚኒስቴሩ በዚህ አዋጅ መሠረት የኮሙኒኬሽን ዘርፍ ለኢትዮጵያ ኢኮኖሚያዊ እና ማህበራዊ ዕድገት የሚኖረውን ጠቀሜታ ለማረጋገጥ አጠቃላይ የዘርፍ ፖሊሲ የማዘጋጀት ተግባርና ኃላፊነት አለው፡፡

1. ***በጀት*** 
   1. የዚህ ዓዋጅ ንዑስ አንቀጽ (2) ድንጋጌ እንደተጠበቀ ሆኖ የባለሥልጣኑ በጀት ከሚከተሉት ምንጮች የተውጣጣ ይሆናል፡፡

ሀ/ በመንግሥት ከሚመደብ በጀት፣

ለ/ በዚሁ አዋጅ አንቀጽ 6 ንዑስ አንቀጽ (2ዐ) መሠረት ከሚሰበሰቡ የፈቃድና ሌሎች ክፍያዎች ፣

ሐ/ ሌሎች ምንጮች፣

2) የባለስልጣኑ የፋይናንስ አስተዳደር የሚመራው በፌደራል የፋይናንስ አስተዳደር አዋጅ ቁጥር 648/2ዐዐ1 (እንደተሻሻለ) እና በአዋጁ መሠረት በወጡ ደንቦችና መመሪያዎች መሠረት ይሆናል፣

3) በዚህ አንቀጽ ንዑስ አንቀጽ (1) የተመለከተው በጀት በባለስልጣኑ ስም በሚከፈት የባንክ ሂሳብ ተቀማጭ ሆኖ የባለስልጣኑን ሥራዎች ለማስፈጸም ወጪ ይሆናል፡፡

1. ***የሂሳብ መዛግብት***
2. ባለስልጣኑ የተሟሉና ትክክለኛ የሆኑ የሂሳብ መዛግብት ይይዛል፡፡
3. የባለሥልጣኑ የሂሳብ መዛግብትና ሌሎች የፋይናንስ ሰነዶች በፌዴራል ዋና ኦዲተር ወይም የፌዴራል ዋናው ኦዲተር በሚሰይመው ኦዲተር በየዓመቱ ይመረመራል፡፡

ክፍል ሶስት

*የፈቃድ መስፈርትና ሁኔታዎች*

1. ***የኮሙኒኬሽን አገልግሎት ፈቃድ***
2. ማንኛውም ሰው ከባለስልጣኑ ፈቃድ ሳይኖረው የኮሙኒኬሽን አገልግሎት ለመስጠት አይችልም፡፡
3. ባለስልጣኑ የፈቃድ ጊዜውን ጨምሮ ከጊዜ ወደ ጊዜ በሚወስነው የፈቃድ ሁኔታዎች መሠረት የፈቃድ አይነቶችን በመለየት የኮሙኒኬሽን አገልግሎት ለመስጠት የሚያስችል ፈቃድ ይሰጣል፡፡
4. ባለስልጣኑ ስለፈቃድ ማመልከቻ እና የእድሳት አሰራር ሥርዓቶችን ለማዘጋጀት በዚህ አዋጅ አንቀጽ 34-37 መሠረት የባለድርሻ አካላት ምክክር ማካሄድ አለበት፡፡
5. ባለሥልጣኑ የፈቃድ አሰጣጥ ሥርዓት ሲዘረጋ፣ የኮሙኒኬሽን አገልግሎት ፈቃድ ሲሰጥ እና እንደ አስፈላጊነቱ የፈቃድ ሁኔታዎችን ሲያዘጋጅ የሚከተሉትን መርሆዎች በመከተል እና ግምት ውስጥ በማስገባት ይሆናል፡፡

ሀ/ ግልጽነት፣ ፍትሐዊነት እና ያለማዳላት፣

ለ/ ውጤታማ የሬዲዮ ፍሪኩዌንሲ አጠቃቀምና አስተዳደር፣

ሐ/ በብሔራዊ የቁጥር ፕላን መሠረት ቁጥር መኖሩ፣

መ/ በኮሙኒኬሽን ኢንዱስትሪ ውስጥ ፍትሐዊ ውድድርና ኢንቨስትመንትን የማበረታታት ፍላጎት፣

ሠ/ ዘመናዊ፣ ጥራቱ የተጠበቀ፣ ኢኮኖሚያዊ እና ተደራሽ የኮሙኒኬሽን አገልግሎት በሁሉም የሀገሪቱ ክፍሎች የማቅረብ ፍላጎት፣ እና

ረ/ ባለስልጣኑ እንደ አስፈላጊነቱ እና ብሔራዊ ጥቅምን ከግምት ውስጥ በማስገባት ከጊዜ ወደ ጊዜ የሚወስናቸው ሌሎች መርሆዎች፣

1. ***የፈቃድ ሁኔታዎች***

1) ባለሥልጣኑ በዚህ አዋጅ አንቀጽ (5) የተገለጸውን ዓላማ ለማሳካት የፈቃድ ዘመን ርዝማኔን ጨምሮ አስፈላጊ ናቸው ያለውን የኮሙኒኬሽን አገልግሎት የፈቃድ ሁኔታዎች መወሰን አለበት፡፡

2) የዚህ አንቀጽ ንዑስ አንቀጽ (1) አጠቃላይ አነጋገር እንደተጠበቀ ሆኖ የኮሙኒኬሽን አገልግሎት ፈቃድ የሚከተሉትን የፈቃድ ሁኔታዎች እንዲይዝ ሊደረግ ይችላል፡፡

ሀ/ ባለፈቃዱ በመላ ሀገሪቱ አድልዎ በሌለው ዋጋ አገልግሎት ማቅረብ እንዳለበት፣

ለ/ ባለፈቃዱ ከአገልግሎት ጋር የተያያዙ ክፍያዎችን እና ለተሰጠው አገልግሎት ተፈጻሚ የሚሆኑ ሌሎች የውል ሁኔታዎችን በፈቃዱ ውስጥ በተገለጸው ፎርም መሠረት ማሳወቅ እንዳለበት፣

ሐ/ የአገልግሎት ታሪፍ ለመወሰን የሚያገለግሉ መመዘኛዎችን፣

መ/ ባለፈቃዱ የአገልግሎት አሰጣጥ ደረጃዎችን ጨምሮ በፈቃዱ ውስጥ የተገለጹ የቴክኒክ ደረጃዎችን እና መስፈርቶችን ማሟላት እንዳለበት፣

3)  ባለስልጣኑ ለህዝብ ጥቅም አስፈላጊ ሆኖ ሲያገኘው በዚህ አዋጅ አንቀጽ 34-37 የተቀመጠውን የአሰራር ሥርዓት በመከተል ማንኛውንም የፈቃድ ሁኔታዎች በማንኛውም ጊዜ ሊያሻሽል ይችላል፡፡

ክፍል አራት

*የቴክኒክ ቁጥጥር*

1. ***የቴክኒክ ደረጃዎች***

1)   ባለሥልጣኑ የደንበኛ መገልገያ መሣሪያዎችን ጨምሮ የሬዲዮ ኮሙኒኬሽን እና የቴሌኮሙኒኬሽን መሣሪያዎችን የሚመለከቱ የቴክኒክ ደረጃዎችን ይወስናል፡፡

2) ደረጃዎችን ለመወሰን የሚወጣ ማንኛውም መመሪያ በዚህ አዋጅ አንቀጽ 34-37 መሠረት በሚካሄድ የባለድርሻ አካላት ምክክር መዘጋጀት እና በባለስልጣኑ ድረ-ገጽ እና ለሕዝብ በቂ ግንዛቤ መስጠት በሚያስችሉ ሌሎች አግባብነት ያላቸው ዘዴዎች ይፋ መደረግ አለበት፡፡

1. ***የመሣሪያዎችን የቴክኒክ ብቃት ማረጋገጥ***

1)   ባለሥልጣኑ ከቴሌኮሙኒኬሽን ሲስተሙ ጋር ከመገጠማቸው በፊት የባለስልጣኑን የቴክኒክ ብቃት ማረጋገጫ ማግኘት የሚያስፈልጋቸውን የሬዲዮኮሙኒኬሽን እና የቴሌኮሙኒኬሽን መሣሪያዎች ዝርዝር በመወሰን ለሕዝብ ያስታውቃል፡፡

2)  ባለሥልጣኑ ፈቃድ ባላቸው አገልግሎት ሰጪዎች፣ የመሣሪያ አምራቾች ወይም አስመጪዎች በሚቀርብ ጥያቄ መሰረት በኢትዮጵያ ፌዴራላዊ ዲሞክራሲያዊ ሪፐብሊክ ውስጥ ጥቅም ላይ የሚውሉ የሬድዮኮሙኒኬሽን እና የቴሌኮሙኒኬሽን መሳሪያዎችን በተመለከተ ፍተሻ ማካሄድ እና የቴክኒክብቃት ማረጋገጫ ሠርተፊኬት መስጠት አለበት፡፡

3)  ባለስልጣኑ የሬዲዮኮሙኒኬሽን እና የቴሌኮሙኒኬሽን መሳሪያዎችን የቴክኒክ ብቃት ለማረጋገጥ የሚከተሉትን መመዘኛዎች ማገናዘብ አለበት፣

ሀ/ በህይወት እና በጤንነት ላይ አደጋ ያለማድረስ ሁኔታዎች፤

ለ/ የመረጃ ጥበቃን ጨምሮ የቴሌኮሙኒኬሽን ኔትወርክ ጥገና ሁኔታ፤

ሐ/ የኤሌክትሮማግኔቲክ መጣጣም ሁኔታ፤

መ/ የኤሌክትሮማግኔቲክ ፍሪኩዌንሲ ስፔክትረም ተገቢ አጠቃቀም ሁኔታዎች ፤

ሠ/ በቴሌኮሙኒኬሽን ኔትወርክ እና በመሣሪያው መካከል የሚኖረው መጣጣም፤

ረ/ ባለስልጣኑ በመመሪያ የሚወስናቸው ሌሎች መመዘኛዎች፤

4) የባለስልጣኑ የቴክኒክብቃት ማረጋገጫ የሚያስፈልጋቸውን የሬዲዮኮሙኒኬሽን እና የቴሌኮሙኒኬሽን መሣሪያዎች ባለስልጣኑ በቅድሚያ ሳይፈቅድ ማምረት፣ ወደ ሀገር ውስጥ ማስገባት ወይም ማከፋፈል የተከለከለ ነው፡፡

5)   ባለስልጣኑ በሚያወጣው መመሪያ በሚመርጣቸው ዓለም አቀፍ እውቅና ያላቸው የፍተሻ አካላት የቴክኒክ ብቃት ማረጋገጫ የተሰጣቸው የሬዲዮኮሙኒኬሽን እና የቴሌኮሙኒኬሽን መሣሪያዎች ማስመጣት እና መጠቀምን ለመፍቀድ በዚህ አዋጅ አንቀጽ 34-37 በተገለጸው መሠረት የባለድርሻ አካላት ምክክር ማካሄድ ይችላል፡፡

1. ***የሬዲዮ ፍሪኩዌንሲ ስፔክትረም አስተዳደር***

1)   ባለሥልጣኑ በኢትዮጵያ ውስጥ ለንግድ ፣ ለመንግሥት ፣ ለሀገር መከላከያና ለብሔራዊ ደህንነት ጥቅም ላይ የሚውሉ የሬዲዮ ፍሪኩዌንሲ ስፔክትረም ለመቆጣጠር፣ ለማቀድ፣ ለማስተዳደር እና ፈቃድ ለመስጠት ኃላፊ ይሆናል፡፡

2) ባለስልጣኑ የሬዲዮ ፍሪኩዌንሲ ስፔክትረም ሲያስተዳድር ኢትዮጵያ የተቀበለቻቸውን ወይም ያጸደቀቻቸውን አግባብነት ያላቸው ደረጃዎች እና የዓለም አቀፍ የቴሌኮሙኒኬሽን ሕብረት መስፈርቶችን እና የሬዲዮ ደንቦች በማክበር ይሆናል፡፡

3) ባለስልጣኑ በዓለም አቀፍ የቴሌኮሙኒኬሽን ሕብረት የሬዲዮ ሬጉሌሽን እና አግባብነት ያላቸው አህጉራዊ ስምምነቶች መሠረት ብሔራዊ የፍሪኩዌንሲ ድልድል ሠንጠረዥ ማዘጋጀት እና በየወቅቱ ማሻሻል አለበት፡፡

4) ባለሥልጣኑ የሬዲዮ ፍሪኩዌንሲ ስፔክትረም አጠቃቀምን በተመለከተ በሀገር ውስጥና በዓለም አቀፍ ደረጃ ያስተባብራል፣ የሀገሪቱን ጥቅም በዓለም አቀፍ ደረጃ ያስጠብቃል፡፡

5) ባለሥልጣኑ ለኮሙኒኬሽን አገልግሎት አቅርቦት የሬዲዮ ፍሪኩዌንሲ ስፔክትረም ፈቃድ አሰጣጥ እና አጠቃቀም መመሪያ ሲያዘጋጅ በዚህ አዋጅ አንቀፅ 34-37 መሰረት አንድ ወይም ከዛ በላይ የባለድርሻ አካላት ምክክር ማካሄድ ይችላል፡፡

1. ***የፍሪኩዌንሲ ምደባ***

1)   ባለሥልጣኑ ለቴሌኮሙኒኬሽን አገልግሎት፣ ለሬዲዮኮሙኒኬሽን እና ለሬዲዮና ቴሌቪዥን ሥርጭት አገልግሎት የሚውል ፍሪኩዌንሲ ይመድባል፡፡

2)   ባለሥልጣኑ የፍሪኩዌንሲ አጠቃቀምን በሀገር ውስጥና በዓለም አቀፍ ደረጃ ያስተባብራል፤ በትክክል ጥቅም ላይ መዋሉንም ይቆጣጠራል፡፡

3)  በፍሪኩዌንሲ ለመጠቀም በቀረበ ማመልከቻ ላይ ለመወሰን የሀገሪቱ የወቅቱና የወደፊት ፍላጎት መገናዘብ ይኖርበታል፡፡

4)  በተመደበ ፍሪኩዌንሲ የመጠቀም ፈቃድ በጊዜ ተወስኖ ለተለያዩ ሰዎች ሊሰጥ ይችላል፡፡

5) ለፍሪኩዌንሲ ምደባ በቀረቡ ማመልከቻዎች መካከል የጋራ መነጣጠል በሚኖርበት ጊዜ ባለሥልጣኑ ከማመልከቻዎቹ መካከል ለመምረጥ ተገቢ ነው ብሎ ያመነውን ዘዴ መጠቀም አለበት፡፡ ከዘዴዎቹ መካከል የጨረታ ውድድር፣ ዕጣ ወይም የንጽጽር ችሎት ሊካተቱ ይችላሉ፡፡

1. ***የሬዲዮ ፍሪኩዌንሲ ክፍያ***

1)  ባለሥልጣኑ በዚህ አዋጅ አንቀጽ 34-37 በተደነገገው አሰራር መሠረት የዚህን አዋጅ ዓላማ በሚያግዝ ሁኔታ የሬዲዮ ፍሪኩዌንሲ ስፔክትረም ሀብት ለኮሙኒኬሽን አገልግሎት አቅርቦት ለመጠቀም የሚያስችል የክፍያ መመሪያ ያዘጋጃል፡፡

2)  ባለስልጣኑ በዚህ አንቀጽ ንዑስ-አንቀጽ (1) መሠረት የክፍያ መመሪያ ሲያዘጋጅ ክፍያው ቢያንስ የሚከተሉትን ሁኔታዎች ማሟላቱን ማረጋገጥ ይጠበቅበታል፣

ሀ/ የሬዲዮ ፍሪኩዌንሲ ስፔክትረም ሀብት ለኢትዮጵያ ሕዝብ ጥቅም የሚኖረውን ተገቢ ዋጋ የንግድ ዓላማ ካላቸው የኮሙኒኬሽን አገልግሎት ሰጪዎች ለመሰብሰብ እና ባለስልጣኑ የሬዲዮ ፍሪኩዌንሲ ስፔክትረም ሀብት ለማስተዳደር፣ ፈቃድ ለመስጠት እና ለመቆጣጠር የሚያወጣውን ወጪ ለመሸፈን መቻሉን፣

ለ/ ፍትሀዊ፣ አድልዎ የሌለበት እና ግልፅ በሆነ መንገድ የተዘጋጀ መሆኑን፣ እና

ሐ/ በሁሉም የሀገሪቱ አካባቢዎች የኮሙኒኬሽን አገልግሎት ለማልማት እና ለማስፋፋት የሚያበረታታ መሆኑን፡፡

1. ***ቁጥርና አድራሻ ስለመደልደል***

1) ማንኛውም ሰው በባለስልጣኑ ፈቃድ እና በዚህ አዋጅ ለተፈቀደው ዓላማ ካልሆነ በስተቀር የቁጥር እና አድራሻ ሀብቶችን መጠቀም አይችልም፤

2) ባለስልጣኑ በኢትዮጵያ ውስጥ ለቴሌኮሙኒኬሽን አገልግሎት እና ለኢንፎርሜሽን አገልግሎት አቅርቦት የሚውሉ የቁጥር እና የአድራሻ ሀብቶች ማስተዳደር እና መቆጣጠር አለበት፡፡ ይህም ብሔራዊ የቴሌኮሙኒኬሽን ቁጥር ፕላን፣ የኢንተርኔት ፕሮቶኮል አድራሻ፣ የኢንተርኔት ዶሜይን ምዝገባ እና ማንኛውም የሀገሪቱን የቁጥርና የአድራሻ ሀብት ማካተት አለበት፡፡

3) ማንኛውም የቴሌኮሙኒኬሽን ኦፕሬተር ባለስልጣኑ የዚህን አዋጅ ድንጋጌዎች በመከተል በሚያወጣው መመሪያ መሰረት ለቴሌኮሙኒኬሽን አገልግሎት አቅርቦት የቁጥር ሀብት የማግኘት መብት አለው፡፡

4) ባለስልጣኑ የቴሌኮሙኒኬሽን ኦፕሬተር ለቴሌኮሙኒኬሽን አገልግሎት አቅርቦት ቁጥር የሚያገኝበትን የአሰራር ስርዓት ይወስናል፡፡

5) ባለስልጣኑ በዚህ አዋጅ አንቀጽ 34-37 መሠረት አንድ ወይም ከዛ በላይ የባለድርሻ አካላት ምክክር በማካሄድ የቁጥርና የአድራሻ ሀብት አስተዳደር እና አጠቃቀም መመሪያ ያዘጋጃል፡፡ መመሪያው የቁጥር ሀብቶች ለመጠቀም የቀረበውን ማመልከቻ በሙሉ ወይም በከፊል ውድቅ ለማድረግ የሚያስችሉ የሚከተሉትን ድንጋጌዎች ማካተት ይኖርበታል፡-

ሀ) አመልካቹ የቴሌኮሙኒኬሽን ኦፕሬተር ካልሆነ፣

ለ) የተጠየቀው የቁጥር ሀብት አጠቃቀም ከብሔራዊ ቁጥር ፕላኑ ጋር የማይጣጣም ከሆነ፣

ሐ) የተጠየቀው የቁጥር ሀብት አጠቃቀም ከአዋጁ ድንጋጌዎች፣ ባለስልጣኑ ካወጣው መመሪያ ወይም ማንኛውም በኢትዮጵያ ውስጥ ተፈጻሚነት ካለው ሌላ ሕግ ጋር የማይጣጣም ከሆነ፤

መ) የተጠየቀው የቁጥር ሀብት አጠቃቀም በብሔራዊ ደህንነት ወይም የሕዝብ መረጋጋት ላይ አደጋ የሚያስከትል ከሆነ፣

ሠ) አመልካቹ የቁጥር ሀብቱን በወቅቱ ወይም ውጤታማ በሆነ መንገድ የማይጠቀም ከሆነ፤

6) ባለስልጣኑ በዚህ አዋጅ መሠረት በጸደቀው መመሪያ የቁጥር ሀብት ለመጠቀም የቀረበውን ማመልከቻ ውድቅ በሚያደርግበት ጊዜ ማመልከቻውን ውድቅ ለማድረግ ያስቻለውን ምክንያት በመግለጽ ውሳኔውን በጽሁፍ ማሳወቅ አለበት፡፡

1. አመልካቹ ባለስልጣኑ የመጀመሪያውን ማመልከቻ ውድቅ ያደረገበትን ማንኛውንም ሕጋዊ ወይም የቴክኒክ ጉድለቶች በማሟላት በቁጥር ሀብት ለመጠቀም የተስተካከለ ማመልከቻ ማስገባት ይችላል፡፡ ሆኖም አመልካቹ በአዋጁ መሠረት ባለስልጣኑ ማመልከቻውን ውድቅ ያደረገበትን ውሳኔ በድጋሚ እንዲያየው መጠየቅ ወይም በውሳኔው ላይ ለይግባኝ ሰሚ አካል ይግባኝ ማቅረብ ይችላል፡፡

8) ባለስልጣኑ በአዋጁ አንቀጽ 34-37 መሠረት የባለድርሻ አካል ምክክር በማካሄድ የኢንተርኔት ዶሜይን ምዝገባ መመሪያ የማውጣት ሥልጣን አለው፡፡

9) ባለስልጣኑ በራሱ እየተቆጣጠረ ከአንድ ወይም ከዚያ በላይ ከሆኑ ድርጅቶች ጋር የሀገሪቱን የቁጥር እና የአድራሻ ሀብት ለማስተዳደር ስምምነት ሊፈጽም ይችላል፡፡

1. ***የቁጥር ምዝገባ፣ አጠቃቀም እና ስለማዛወር***
   1. ባለፈቃዱ የቁጥር መጠቀሚያ ፈቃድ ካገኘበት ጊዜ አንስቶ እስከ ሶስት ዓመት ጊዜ ድረስ ቁጥሮችን አቆይቶ መጠቀም እንዲችል ባለስልጣኑ ሊፈቅድለት ይችላል::
   2. ባለሥልጣኑ በዚህ አዋጅ አንቀጽ 34-37 መሠረት የቁጥር አጠቃቀም መመሪያ ሊያወጣ ይችላል፡፡

3) ባለስልጣኑ ሁሉንም የተመደቡ ቁጥሮች እና ለልዩ አገልግሎት የተወሰኑትን ወይም ተለይተው እንዲቀመጡ የተደረጉትን እና ቁጥር የተመደበላቸው ተጠቃሚዎችን ዝርዝር ያካተተ አጠቃላይ የቁጥሮች መዝገብ መያዝ አለበት፡፡ የቁጥሮች መዝገብ በፋይል ወይም በኤሌክትሮኒክ ዘዴ ሊያዝ የሚችል ሲሆን ባለስልጣኑ የቁጥር መዝገቡን ለማንኛውም የህብረተሰብ ክፍል ያለምንም ክፍያ ተደራሽ ማድረግ አለበት፡፡

4) ባለሥልጣኑ በዚህ አዋጅ አንቀጽ 34-37 መሠረት የባለድርሻ አካላት ምክክር በማካሄድ ደንበኞች ቁጥራቸውን ሳይቀይሩ ከአንድ የቴሌኮሙኒኬሽን ኦፕሬተር ወደ ሌላ የቴሌኮሙኒኬሽን ኦፕሬተር የሚዛወሩበት አሰራር በቴሌኮሙኒኬሽን ኦፐሬተሮች መካከል ለመተግበር የሚያስችል መመሪያ ማውጣት አለበት፡፡

1. ***የቁጥር ክፍያ*** 
   1. ባለስልጣኑ የዚህን አዋጅ ዓላማ በተሻለ ሁኔታ ለማስፈጸም ለቴሌኮሙኒኬሽን አገልግሎት እና ለኢንፎርሜሽን አገልግሎት አቅርቦት የቁጥር ሀብቶች መጠቀሚያ ክፍያ ለመወሰን መመሪያ ማውጣት ይችላል፡፡

2)  በዚህ አንቀጽ ንዑሰ-አንቀጽ (1) መሠረት ባለስልጣኑ የሚያወጣው መመሪያ ክፍያው ቢያንስ የሚከተሉትን ማሟላቱን ማረጋገጥ አለበት፤

ሀ/ የቁጥር ሀብቱ ለኢትዮጵያ ሕዝብ ጥቅም የሚኖረውን ተገቢ ዋጋ የንግድ ዓላማ ካላቸው የቴሌኮሙኒኬሽን አገልግሎት እና የኢንፎርሜሽን አገልግሎት ሰጪዎች ለመሰብሰብ መቻሉን፣

ለ/ ፍትሀዊ፣ አድልዎ የሌለበት እና ግልፅ በሆነ መንገድ የተዘጋጀ መሆኑን፣ እና

ሐ/ በሁሉም የሀገሪቱ አካባቢዎች የቴሌኮሙኒኬሽን አገልግሎት እና የኢንፎርሜሽን አገልግሎት ለማልማት እና ለማስፋፋት የሚያበረታታ መሆኑን፡፡

1. ***የልዩ ቁጥር አገልግሎት አይነቶች***

1) ባለስልጣኑ በዚህ አዋጅ አንቀጽ 34-37 መሠረት የባለድርሻ አካላት ምክክር በማካሄድ የቴሌኮሙኒኬሽን ኦፐሬተሮች ለደንበኞቻቸው ማቅረብ የሚጠበቅባቸውን የልዩ ቁጥር የአገልግሎት አይነት ዝርዝር ለመወሰን ይችላል፡፡ የልዩ ቁጥር አገልግሎቶች የሚከተሉትን ሊያካትት ይችላል፤

ሀ) የድንገተኛ አደጋ አገልግሎቶች፤

ለ) የመረጃ እገዛ አገልግሎቶች፣

ሐ) የኦፐሬተር እገዛ አገልግሎቶች፤

መ) ለአካል ጉዳተኛ ደንበኞች የሚሰጡ አገልግሎቶች፤ እና

ሠ) ባለሥልጣኑ አስፈላጊ ናቸው ብሎ የሚያምንባቸው ሌሎች አገልግሎቶች፣

2) ባለስልጣኑ የቴሌኮሙኒኬሽን ኦፕሬተሮች የድንገተኛ አደጋ እርዳታ አገልግሎቶች ለደንበኞቻቸው እንዲያቀርቡ በሚወስንበት ጊዜ በመላ ሀገሪቱ ለስልክ አገልግሎት የተመደበ ብሔራዊ የድንገተኛ አደጋ እርዳታ ልዩ ቁጥር እንዲጠቀሙ በማድረግ የህዝብ ደህንነትን ማሳደግ እና ለድንገተኛ አደጋ እርዳታ አገልግሎት ተደራሽነት አስፈላጊ የሆኑ መሠረተ ልማቶች በመላ ሀገሪቱ በፈጣን ሁኔታ እንዲዘረጉ ማበረታታት ይጠበቅበታል፡፡

1. ***ቁጥጥር የማድረግ ሥልጣን***

1)   ባለሥልጣኑ የዚህ አዋጅ ድንጋጌዎች እና በዚህ አዋጅ መሠረት የሰጣቸው ውሳኔዎች መከበራቸውን ለማረጋገጥ ኢንስፔክተሮች ለመመደብ ይችላል፡፡

2)  በዚህ አንቀጽ ንዑስ አንቀጽ (1) መሠረት የተመደበ ኢንስፔክተር የቴሌኮሙኒኬሽን አገልግሎት በሚያካሄድ ድርጅት ውስጥ ወይም ማንኛውም የሬዲዮ መገናኛ መሣሪያ ይኖራል ብሎ ለማመን በቂ ምክንያት በሚኖረው ሥፍራ በሥራ ሰዓት ለመግባትና ቁጥጥር ለማድረግ ይችላል፡፡

3) ኢንስፔክተሩ ማንኛውንም የቴሌኮሙኒኬሽን መሣሪያ ለመመርመርና አግባብነት ያላቸውን ሰነዶች ለማየትና ቅጂው እንዲሰጠው ለመጠየቅ ይችላል፡፡

4) ኢንስፔክተሩ ቁጥጥር ወደሚያደርግበት ማንኛውም ስፍራ ከመግባቱ በፊት የመታወቂያ ወረቀቱን ማሳየት አለበት፡፡

ክፍል አምስት

*ለቴሌኮሙኒኬሽን መስመር መሬት እና ሕንፃዎችን ስለ መጠቀም*

1. ***በመሬትና ሕንፃ ስለመጠቀም***
2. በዚህ አንቀፅ ንዑስ አንቀጽ (3) መሠረት የቴሌኮሙኒኬሽን ኦፕሬተር ከማንኛውም የመሬት ባለይዞታ ወይም የህንፃ ባለቤት ጋር በጽሁፍ በሚያደርገው ስምምነት እና የውል ሁኔታዎች መሠረት ለቴሌኮሙኒኬሽን አገልግሎት አስፈላጊ የሆኑ ማንኛውም የቴሌኮሙኒኬሽን መስመር ከመሬት በላይና በታች ወይም በህንፃው ላይ ማሳለፍ ይችላል፡፡
3. በዚህ አንቀጽ ንዑስ አንቀጽ (1) በተደረሰው ስምምነት መሠረት የቴሌኮሙኒኬሽን ኦፕሬተር ወይም ተወካዩ አግባብ ባለው ሁኔታ በማሳወቅ በማንኛውም ጊዜ ወደ መሬቱ ወይም ህንጻው በመግባት የሚከተሉትን ማከናወን ይችላል:

(ሀ) የቴሌኮሙኒኬሽን መስመር ለመደገፍ ማንኛውንም ምሰሶ ማቆም፣

(ለ) የቴሌኮሙኒኬሽን መስመር ለመደገፍ በመሬቱ ላይ ባለ ማንኛውም ነገር ላይ ቅስት ማያያዝ ወይም ማሰር፣

(ሐ) የቴሌኮሙኒኬሽን መስመር ሊጎዳ፣ እንቅፋት ሊሆን ወይም ጣልቃ ሊገባ የሚችል ማንኛውንም ዛፍ ወይም ቅርንጫፍ መቁረጥ፣ ወይም

(መ) ማንኛውንም የቴሌኮሙኒኬሽን አገልግሎት ለመስጠት አስፈላጊ የሆኑ የቴሌኮሙኒኬሽን መስመሮች መትከል፣ መገንባት፣ መጠገን፣ ማሻሻል፣ መፈተሸ፣ መለወጥ ወይም ማንሳት ወይም በአዋጁ ድንጋጌዎች መሠረት ማንኛውም ሌላ ተግባር ማከናወን፣

1. በዚህ አንቀጽ ንዑስ አንቀጽ (1) የተደረሰው ስምምነት ቢኖርም የመሬቱ ባለይዞታ ወይም የህንጻው  ባለቤት  ካልተስማማ በስተቀር የቴሌኮሙኒኬሽን ኦፕሬተር፡

(ሀ) የቴሌኮሙኒኬሽን አገልግሎት ለመስጠት አስፈላጊ የሆኑ የቴሌኮሙኒኬሽን መስመሮች በላዩ ላይ ለመዘርጋት፣ ለማሳለፍ ወይም ለመትከል እና ሁለቱ ወገኖች ለተስማሙበት ዓላማ ብቻ በመሬቱ ወይም በህንፃው ከመጠቀም ውጪ ሌላ መብት አይኖረውም፡፡

(ለ) በዚህ አንቀጽ ንዑስ አንቀጽ (5) በተደነገገው መሠረት ካልሆነ በስተቀር በአካባቢው የመንግሥት አስተዳደር አካል ቁጥጥር ወይም በመንግሥት መስሪያ ቤት ይዞታ ሥር በሚገኝ ማንኛውም መሬት የመጠቀም መብት አይኖረውም፡፡

1. የቴሌኮሙኒኬሽን ኦፕሬተር በዚህ አንቀጽ የተደነገገውን መብት ሲጠቀም በተቻለ መጠን በመሬቱ፣ በህንጻው እና በአካባቢው ላይ አነስተኛ ወይም ዝቅተኛ ጉዳት የሚያስከትል መሆኑን ማረጋገጥ እና ላደረሰው ጉዳት ወይም ኪሳራ ለመሬቱ ባለይዞታ ወይም ለህንጻው ባለቤት ተገቢ እና በቂ ካሳ መክፈል አለበት፡፡
2. የቴሌኮሙኒኬሽን ኦፕሬተር በአካባቢው የመንግሥት አስተዳደር አካል ቁጥጥር ወይም በመንግሥት መስሪያ ቤት ይዞታ ሥር ወደሚገኝ ማንኛውም መሬት ወይም ህንፃ ለመግባት ሲፈልግ የሚከናወኑ ተግባራትን ዓይነትና መጠን በማሳወቅ የአካባቢውን የመንግሥት አስተዳደር ወይም የመንግሥት አካል ስምምነት ማግኘት አለበት፡፡
3. በዚህ አንቀጽ ንዑስ አንቀጽ (5) መሠረት በሚጠየቅበት ጊዜ የአካባቢው የመንግሥት አስተዳደር አካል ወይም የመንግሥት መስሪያ ቤት የንብረቱን አጠቃቀም፣ ማንኛውም ስራ የሚከናወንበትን ጊዜና ስልት ወይም ሌሎች ተዛማጅ ተግባራትን ባካተተ የውል ሁኔታዎች መሠረት ከቴሌኮሙኒኬሽን ኦፕሬተሩ ጋር በሚፈጽመው ስምምነት የቴሌኮሙኒኬሽን ኦፕሬተሩ በዚህ አንቀጽ ንዑስ-አንቀጽ (2) የተገለጹትን ማንኛውም ተግባር መፈጸም እንዲችል ሊፈቅድ ይችላል፡፡
4. በዚህ አንቀጽ የተደነገገው ቢኖርም ይህ አዋጅ ከመውጣቱ በፊት የተዘረጉ የቴሌኮሙኒኬሽን መስመሮችን በተመለከተ በቴሌኮሙኒኬሽን ኦፕሬተሩ እና ማንኛውም የመሬት ባለይዞታ ወይም የህንጻ ባለቤት መካከል የተደረገ የጽሁፍ ስምምነት ቢኖርም ባይኖርም የቴሌኮሙኒኬሽን ኦፕሬተሩ አግባብ ባለው ሁኔታ በማሳወቅ ወደ መሬቱ ወይም ህንጻው በመግባት በዚህ አንቀጽ ንዑስ-አንቀጽ (2) የተገለጹትን ማንኛውም ተግባር ማከናወን ይችላል፡፡
5. በዚህ አንቀጽ ድንጋጌዎች እና በዚህ አንቀጽ ንዑስ አንቀጽ (1) በተመለከተው መሠረት በቴሌኮሙኒኬሽን ኦፕሬተሩ እና በመሬቱ ባለይዞታ ወይም በህንጻው ባለቤት መካከል የሚደረጉ ስምምነቶችን ጨምሮ በቴሌኮሙኒኬሽን ኦፕሬተሩ እና በመሬቱ ባለይዞታ ወይም በህንጻው ባለቤት መካከል የሚነሱ ማንኛውም አለመግባባቶች በባለስልጣኑ ውሳኔ ይሰጥባቸዋል፡፡
6. በዚህ አንቀጽ ንዑስ አንቀጽ (8) መሠረት በቴሌኮሙኒኬሽን ኦፕሬተሩ ወይም በመሬቱ ባለይዞታ ወይም በህንጻው ባለቤት ቅሬታ በሚቀርብበት ጊዜ ባለስልጣኑ ለሁለቱም ወገኖች የመሰማት ዕድል በመስጠት ተቃውሞውን መርምሮ ውሳኔውን በሰላሳ ቀናት ውስጥ ማሳወቅ አለበት፡፡
7. በባለሥልጣኑ ውሳኔ ቅር የተሰኘ ማንኛውም ሰው የባለስልጣኑ ውሳኔ ከተላለፈበት ቀን ጀምሮ በሰላሳ ቀናት ውስጥ ለይግባኝ ሰሚ አካል ይግባኝ ማቅረብ ይችላል፡፡
8. በይግባኝ ሰሚ አካል ውሳኔ ቅር የተሰኘ ማንኛውም ሰው የይግባኝ ሰሚ አካል ውሳኔ ከተላለፈበት ቀን ጀምሮ በስልሳ ቀናት ውስጥ ለፌዴራል ከፍተኛ ፍርድ ቤት ይግባኝ ማቅረብ ይችላል፡፡

1. ***ኮንስትራክሽን***

1)  ማንኛውም የኮንስትራክሽን ወይም የቁፋሮ ሥራ ወይም ቋሚነት ያለው ስትራክቸር ግንባታ በቴሌኮሙኒኬሽን መስመር አቅራቢያ ከመከናወኑ በፊት የቴሌኮሙኒኬሽን መስመሩን የዘረጋውን የቴሌኮሙኒኬሽን ኦፕሬተር ስምምነት ማግኘት ይኖርበታል፡፡

2)  የቴሌኮሙኒኬሽን ኦፕሬተሩ በዚህ አንቀጽ ንዑስ አንቀጽ (1) መሠረት የስምምነት ጥያቄ ሲቀርብለት በሠላሳ ቀናት ውስጥ ምላሽ የመስጠት ግዴታ አለበት፡፡

3)  የቴሌኮሙኒኬሽን ኦፕሬተሩ ያላግባብ ሳይስማማ በመቅረቱ ለባለስልጣኑ አቤቱታ ሲቀርብለትና ባለስልጣኑ በዚህ አንቀጽ ንዑስ-አንቀጽ (1) የተመለከቱት ሥራዎች በቴሌኮሙኒኬሽን መስመሩ ላይ ጉዳት የማያደርሱ ወይም የማያውኩ መሆናቸውን ሲያረጋግጥ ሥራዎቹ እንዲካሄዱ ሊፈቅድ ይችላል፡፡

4)  ማንኛውም ኮንስትራክሽን ወይም ቋሚ የሆነ ስትራክቸር ግንባታ ከቴሌኮሙኒኬሽን መስመር ቢያንስ በሁለት ሜትር መራቅ አለበት፡፡

5) አስቀድሞ የተዘረጋ የቴሌኮሙኒኬሽን መስመርን የሚያውክ ማንኛውም ግንባታ እንዲነሳ የቴሌኮሙኒኬሽን ኦፕሬተሩ ቢያንስ የሠላሳ ቀናት ማስጠንቀቂያ በመስጠት ባለቤቱን ወይም ባለይዞታውን ሊጠይቅ ይችላል፡፡

6)  የግንባታው ባለቤት ወይም ባለይዞታ በተሰጠው የማስጠንቀቂያ ጊዜ ውስጥ ግንባታውን ካላነሳ የቴሌኮሙኒኬሽን ኦፐሬተሩ ግንባታውን የማንሳት መብት ይኖረዋል፡፡

ክፍል ስድስት

*የባለሥልጣኑ* *አሠራሮች*

1. ***የባለስልጣኑ የሕዝብ ውይይት የማድረግ ሥልጣን***

1) ባለሥልጣኑ በራሱ ተነሳሽነት ወይም ፍላጎት ካለው አካል በጽሁፍ በቀረበ ጥያቄ መሠረት በዚህ አዋጅ በተሰጠው የሥልጣን ክልል ውሰጥ በሆኑ ማንኛውም ጉዳይ ላይ የሕዝብ ውይይት ሊያካሄድ ይችላል፡፡

2) በዚህ አንቀጽ ንዑስ አንቀጽ (1) መሰረት የሚካሄደው የሕዝብ ውይይት በውይይቱ ወቅት ከሚታየው ጉዳይ ምስጢራዊነት ባህሪ የተነሳ ለህዝብ ይፋ መሆን እንደሌለበት በባለስልጣኑ ካልተወሰነ በስተቀር ለሁሉም ሰው ክፍት መሆን አለበት፡፡

3) ባለስልጣኑ በማንኛውም ሂደት የመረጃ ተደራሽነትን ከሕዝቡ የሚገድብበትን ምክንያት ማሳወቅ እና በተቻለ መጠን ሁሉም የውይይት መድረኮች ሙሉ በሙሉ ለሕዝብ ክፍት መሆናቸውን ለማረጋገጥ ጥረት ማድረግ አለበት፡፡

1. ***የባለስልጣኑ የባለድርሻ አካላት ምክክር ሁኔታዎች***

1)  ባለስልጣኑ በማንኛውም ወገን መብት ወይም የሕዝብ ጥቅም ላይ ተጽዕኖ ሊያሳርፍ በሚችል በማንኛውም በስልጣን ወሰኑ ውስጥ ባለ ጉዳይ ላይ ውሳኔ በሚያስተላልፍበት ጊዜ ሙሉ በሙሉ ወይም በከፊል በጽሁፍ ብቻ እንዲቀርብ በማድረግ የባለድርሻ አካላት ምክክር ማካሄድ አለበት፡፡

2) ባለሥልጣኑ የባለድርሻ አካላት ምክክር ለማካሄድ ሲፈልግ እንደሚከተለው በሕዝብ ማስታወቂያ ማሳወቅ አለበት፡፡

ሀ/ የሂደቱን መጀመር ማሳወቅ፤

ለ/ ከባለድርሻ አካላት ምክክር ጋር የሚያያዘውን ጉዳይ መለየት፤,

ሐ/ የማመልከቻ መስፈርቶችን ጨምሮ አስተያየት መቅረብ የሚችልበትን ጊዜ መግለጽ፤

መ/ ፍላጎት ላላቸው አካላት አስተያየት ዝግጅት የሚረዱ ማንኛውንም የውይይት መነሻ ጽሁፍ ወይም ሌሎች መረጃዎችን መስጠት፤ እና

ሠ/ ባለስልጣኑ እንደ ሁኔታው ተገቢ ናቸው ብሎ ያመነባቸውን ሌሎች ተጨማሪ መረጃዎች፤

3) የባለድርሻ አካላት ምክክር ለማካሄድ የሚወጣው የሕዝብ ማስታወቂያ በባለስልጣኑ እየታዩ ያሉ ጉዳዮች እና በባለድርሻ አካላት ምክክር ውጤት መሠረት ከባለስልጣኑ የሚጠበቁ ውሳኔዎች ላይ ፍላጎት ላላቸው አካላት በቂ ግንዛቤ የሚሰጥ መሆኑን ማረጋገጥ አለበት፡፡

4) ባለስልጣኑ በዚህ አዋጅ ድንጋጌዎች በተሰጠው ስልጣን መሰረት ያዘጋጀውን ማንኛውም መመሪያ ከባለድርሻ አካላት ምክክር በተገኘው ውጤት መሠረት ለማጽደቅ፣ ለማሻሻል ወይም ለመሻር ይችላል፡፡ ባለስልጣኑ የዚህን አዋጅ ዓላማ በተሻለ ሁኔታ ለማስፈጸም እርምጃ ባለመውሰድ ወይም በባለድርሻ አካላት ምክክር ውጤት መሠረት የደረሰበትን ግኝት ሪፖርት በማውጣት ጉዳዩን ሊቋጨው ይችላል፡፡

5) ባለስልጣኑ ተገቢ ነው ብሎ ሲያምንበት በዚህ አዋጅ ድንጋጌዎች መሠረት ሊታዩ የማይችሉ ጉዳዮች መፍትሄ እንዲያገኙ ሕግ እንዲወጣ ሀሳብ ማቅረብ ወይም እንደ ሁኔታው አግባብ ሌላ እርምጃ ሊወስድ ይችላል፡፡

1. ***የባለሥልጣኑ ውሳኔ አሰጣጥ ሂደት*** 
   1. ባለስልጣኑ ማንኛውም የውሳኔ አሰጣጥ ሂደት ግልጽነት ባለው መንገድ መካሄዱን ማረጋገጥ አለበት፡፡
   2. ባለሥልጣኑ ማንኛውንም መመሪያ ለማጽደቅ፣ ለማሻሻል፣ ለመሻር ወይም የዚህን አዋጅ ድንጋጌዎች ለመተግበር ሲፈልግ በሕዝብ ማስታወቂያ ወይም በሌላ ተመሳሳይ ዘዴ ለሕዝብ በቂ መረጃ መስጠት አለበት፡፡
   3. ባለስልጣኑ ሊወስድ ስለሚያስበው ማንኛውም እርምጃ በተመለከተ የተሰጠው ስልጣን የሚመለከታቸው አካላትን ጨምሮ ህብረተሰቡ እና ተጠቃሚዎች በጽሁፍ ወይም በቃል አስተያያት እንዲያቀርቡ በቂ ዕድል መስጠት አለበት፡፡
   4. ባለስልጣኑ በሌሎች የህብረተሰብ ክፍሎች በቀረቡ የጽሁፍ ወይም የቃል አስተያየቶች ላይ ህብረተሰቡ አስተያየት እንዲሰጥ ዕድል መስጠት አለበት፡፡
2. ***የባለሥልጣኑ ውሳኔ*** 
   1. ባለስልጣኑ በዚህ አዋጅ መሠረት ከባለስልጣኑ ስልጣንና ተግባር ጋር የሚጣጣሙ ማንኛውንም እርምጃዎች ሊወስድ ይችላል፡፡
   2. ባለሥልጣኑ በቀረበለት ማንኛውም ጉዳይ ላይ ምክንያቱን በመግለጽ በጽሁፍ ውሳኔ መስጠት አለበት፡፡
   3. የባለስልጣኑ ውሳኔ በክርክሩ ጊዜ በቀረቡ የመከራከሪያ መረጃዎች እና ግንዛቤ በወሰደባቸው እውነታዎች ላይ ብቻ የተመሠረተ መሆን አለበት፡፡
   4. የባለሥልጣኑ ውሳኔ በህብረተሰቡ የቀረቡ ሀሳቦችን እና ውሳኔውን ለመስጠት ያስቻሉትን ምክንያቶች በተገቢው ሁኔታ ያካተተ መሆን ይኖርበታል፡፡

5)  የባለስልጣኑ ውሳኔ ማንኛውም ወገን የሚያቀርበውን ጥያቄ በሙሉ ወይም በከፊል ሊቀበለው፣ ውድቅ ሊያደርገው ወይም በተሰጠው የስልጣን ወሰን አዋጁን በተሻለ ሁኔታ ለመፈጸም የሚያስችል ሌላ መፍትሔ ሊሰጥ ይችላል፤

6) ባለስልጣኑ በሚሰጠው እያንዳንዱ ውሳኔ ላይ ህብረተሰቡ በቂ ግንዛቤ ማግኘቱን ለማረጋገጥ ውሳኔውን በራሱ ድረ-ገጽ እና ሰፊ የስርጭት ሽፋን ባላቸው ተገቢ ህትመቶች በይፋ ማሳወቅ አለበት፡፡

1. ***የባለስልጣኑ ውሳኔ በድጋሚ ስለሚታይበት ሂደት*** 
   1. በባለስልጣኑ ወይም በባለስልጣኑ ሠራተኛ በተሰጠ ውሳኔ ላይ ቅሬታ ያለው ማንኛውም ወገን ባለስልጣኑ ወይም ሠራተኛው የሰጠው ውሳኔ በባለስልጣኑ በድጋሚ እንዲታይለት መጠየቅ ይችላል፡፡
   2. ባለስልጣኑ ውሳኔው በድጋሚ እንዲታይ በተጠየቀበት ሁሉም ጉዳዮች ላይ ፍላጎት ያላቸው የህብረተሰብ ክፍሎች በጽሁፍም ሆነ በቃል ሃሳባቸውን እንዲገልጹ ዕድል ለመስጠት ውሳኔው በድጋሚ በመታየት ላይ መሆኑን በይፋ ለህዝብ ማሳወቅ አለበት፡፡
   3. ባለስልጣኑ ውሳኔው በድጋሚ እንዲታይ የቀረበለትን ጥያቄ በከፊል ወይም በሙሉ ሊቀበለው ወይም ውድቅ ሊያደርገው ይችላል፤
   4. ባለሥልጣኑ ውሳኔውን በድጋሚ እንዲያይ ለቀረበለት ጥያቄ ምላሽ ሲሰጥ ውሳኔውን ለመስጠት ያስቻለውን ምክንያት በመግለጽ በጽሁፍ ማሳወቅ አለበት፡፡
2. ***የይግባኝ ሰሚ አካል*** 
   1. ሶስት አባላት ያሉት የይግባኝ ሰሚ አካል በዚህ አዋጅ ተቋቁሟል፡፡
   2. የይግባኝ ሰሚ አካል አባላት ለሶስት ዓመት የሥራ ዘመን እንዲያገለግሉ በጠቅላይ ሚኒስትሩ ይሾማሉ፡፡

3) በዚህ አንቀጽ ንዑስ አንቀጽ (2) የተደነገገው ቢኖርም የመጀመሪያው የይግባኝ ሰሚ አካል አባላት የሚያገለግሉበት የስራ ዘመን የተለያየ እንዲሆን ይደረጋል፡፡

4) ጠቅላይ ሚኒስትሩ ከይግባኝ ሰሚ አካል አባላት መካከል አንዱን የይግባኝ ሰሚ አካል ሊቀመንበር ሆኖ እንዲያገለግል ይሾማል፡፡

5) የይግባኝ ሰሚ አካል አባላት ለሁለተኛው የሶስት ዓመት የሥራ ዘመን እንደገና ሊሾሙ ይችላሉ፡፡

6) የይግባኝ ሰሚ አካል አባላት በሕግ፣ በቴሌኮሙኒኬሽን፣ በብሮድካስቲንግ ወይም ሌሎች ተዛማጅነት ያላቸው ዘርፎች ልምድ ያላቸው መሆን አለባቸው፡፡

7) የይግባኝ ሰሚ አካል ከባለስልጣኑ ክፍያ ማግኘት አለባቸው፡፡ ነገርግን ክፍያው በሥራ ዘመናቸው ሊቀነስ አይችልም፡፡

1. ***የይግባኝ ሰሚ አካል ስልጣንና ተግባር*** 
   1. የይግባኝ ሰሚ አካል በባለስልጣኑ የተሰጡ ውሳኔዎችን በይግባኝ ለመስማት ስልጣን አለው፡፡
   2. የይግባኝ ሰሚ አካል የሚቀርቡለትን ጉዳዮች የሚሰማበትና ውሳኔ የሚሰጥበትን የአሰራር ስርዓት ማዘጋጀት አለበት፡፡

3) በባለሥልጣኑ ውሳኔ ቅር የተሰኘ ማንኛውም አካል በሕግ ጉዳይ ላይ ብቻ ለይግባኝ ሰሚ አካል ይግባኝ ሊል ይችላል፡፡

4) ማንኛውም በባለስልጣኑ ውሳኔ ላይ የሚቀርብ የይግባኝ ጥያቄ ውሳኔው ከሚጸናበት ቀን ጀምሮ በሠላሳ ቀን ውስጥ ለይግባኝ ሰሚ አካል መቅረብ አለበት፡፡

5) የይግባኝ ሰሚ አካል የባለሥልጣኑን ውሳኔ ያጸናበትን ወይም የሻረበትን ምክንያት በማብራራት ውሳኔውን በጽሁፍ ማሳወቅ አለበት፡፡

6) የይግባኝ ሰሚ አካል የባለሥልጣኑን ውሳኔ በሚሽርበት ጊዜ ጉዳዩን በድጋሚ እንዲያየው ለባለሥልጣኑ መላክ አለበት፡፡

7) የዚህን አንቀጽ ድንጋጌዎች በተመለከተ ባለስልጣኑ ውሳኔው የሚጸናበትን የተለየ ቀን በጽሁፍ ካላሳወቀ በስተቀር ውሳኔው ለሕዝብ ይፋ ከሆነበት ጊዜ ጀምሮ የጸና ይሆናል፡፡

8) የውሳኔውን ተፈጻሚነት ማዘግየት የፍትህና የአዋጁን ዓላማ በተሻለ ሁኔታ ለመተግበር የሚጠቅም ሆኖ ካልተገኘ በስተቀር የባለስልጣኑ ውሳኔ በድጋሚ እንዲታይ ቢጠየቅም ወይም ይግባኝ ቢቀርብበትም ተፈጻሚ ይሆናል፡፡

9) በይግባኝ ሰሚ አካል ውሳኔ ቅር የተሰኘ ማንኛውም ሰው ውሳኔው ከተሰጠበት ቀን ጀምሮ በስልሳ ቀን ውስጥ ለፌዴራል ከፍተኛ ፍርድ ቤት በሕግ ጉዳይ ላይ ብቻ ይግባኝ ማለት ይችላል፡፡ የፌዴራል ከፍተኛ ፍርድ ቤት የሰጠው ውሳኔ የመጨረሻ ይሆናል፡፡

1. ***ስለ የባለስልጣኑ የጥቅም ግጭት መርህ***

* 1. ከባለስልጣኑ ጉዳዮች ጋር በተያያዘ ዋና ዳይሬክተሩም ሆነ የሥራ አመራር ቦርድ አባል፣ የይግባኝ ሰሚ አካል አባል ወይም ማንኛውም የባለስልጣኑ ሰራተኛ በራሱ ላይ ተጽዕኖ ሊያሳድሩ በሚችሉ በሚከተሉት ሁኔታዎች ላይ መስራት አይችልም፡፡

ሀ) የራሱን የግል የፋይናንስ ጥቅም በሚመለከት፤

ለ) የባለቤቱን ወይም ለአካለ መጠን ያልደረሰ ልጁን የፋይናንስ ጥቅም በሚመለከት፤

ሐ) የራሱን የንግድ አጋር የፋይናንስ ጥቅም በሚመለከት፤

መ) በኦፊሰርነት፣ በዳይሬክተርነት፣ በአጋርነት፣ በሰራተኝነት ወይም በባለአደራነት የሚያገለግለውን የማንኛውም ተቋም የፋይናንስ ጥቅም በሚመለከት፤ ወይም

ሠ) በሥራ ለተቀጠረበት ወይም ለሥራ ቅጥር በድርድር ላይ የሚገኝበትን የማንኛውም አካል የፋይናንስ ጥቅም ጋር በሚገናኝ፤

* 1. በዚህ አንቀጽ ንዑስ-አንቀጽ (1) የተገለጹት ሁኔታዎች ሲኖሩ ማንኛውም የባለስልጣኑ አካል ለጥቅም ግጭት ምክንያት የሆነውን ነገር መተው ወይም በጉዳዩ ውስጥ ላለመሳተፍ እራሱን ማግለል ይኖርበታል፡፡
  2. በማናቸውም ሁኔታ እንኳን ቢሆን ዋና ዳይሬክተሩ፣ ማንኛውም የሥራ አመራር ቦርድ አባል፣ ማንኛውም የይግባኝ ሰሚ አካል አባል ወይም ማንኛውም የባለስልጣኑ ሠራተኛ ባለሥልጣኑ በዚህ አዋጅ መሠረት ለሚቆጣጠረው ማንኛውም ኩባንያ ቀጥተኛ የባለቤትነት ጥቅም ሊኖረው አይችልም፡፡

ክፍል ሰባት

*ኢኮኖሚያዊ ቁጥጥር*

1. ***ስለ ኢንተርኮኔክሽን***

አንድ የቴሌኮሙኒኬሽን ኦፕሬተር ከሌላ የቴሌኮሙኒኬሽን ኦፕሬተር የኢንተርኮኔክሽን ጥያቄ ሲቀርብለት በዚህ አዋጅ አንቀጽ (42) በተመለከቱት መርሆዎች እና ሁለቱ ወገኖች በቅን ልቦና በሚስማሙበት የውል ሁኔታዎች መሠረት የቴሌኮሙኒኬሽን ኔትወርኩን ከሌላኛው የቴሌኮሙኒኬሽን ኦፐሬተር ኔትወርክ ጋር ቴክኒካዊ አግባብነት ባለው ቦታ ኢንተርኮኔክት የማድረግ ግዴታ አለበት፡፡

1. ***የኢንተርኮኔክሽን የስምምነት ሁኔታዎች***

1) በቴሌኮሙኒኬሽን ኦፕሬተሮች መካከል የሚደረግ ማንኛውም የኢንተርኮኔክሽን ስምምነት በዚህ አዋጅ እና በአዋጁ መሰረት ባለስልጣኑ በየጊዜው ከሚያወጣው መመሪያ ጋር የተጣጣመ እና በጽሁፍ መሆን አለበት፡፡

2) የኢንተርኮኔክሽን የውል ስምምነት ሁኔታዎች በዋናነት በሁለቱ ወገኖች መካከል በሚደረስበት ስምምነት ይወሰናል፡፡ ሆኖም የሚከተሉት ሁኔታዎች በሚኖሩበት ጊዜ ባለስልጣኑ በራሱ ወይም በአንዱ ወይም በሁለቱም ተዋዋይ ወገኖች ሲጠየቅ ጣልቃ በመግባት ተፈጻሚነት ያለው ውሳኔ ሊሰጥ ይችላል፡፡

ሀ) ስምምነቱ ወይም የስምምነቱ የውል ሁኔታዎች ከዚህ አዋጅ ድንጋጌዎች ወይም ባለስልጣኑ ካጸደቃቸው ማናቸውም መመሪያዎች ጋር የሚቃረን ሆኖ ሲገኝ፣ ወይም

ለ) ሁለቱ ወገኖች በተወሰኑ ጉዳዮች ስምምነት ላይ መድረስ ካልቻሉ ወይም ስምምነት ላይ ለመድረስ መዘግየት ሲኖር፤ ወይም

ሐ) የሕዝብን ጥቅም ከግምት በማስገባት በአንዱ ወይም በሁለቱም ተዋዋይ ወገን ጥያቄ ባይቀርብለትም የባለስልጣኑ በራሱ ተነሳሽነት ጣልቃ መግባት አስፈላጊ ሆኖ ሲገኝ፤

1. ***ኮሎኬሽን እና መሰረተ ልማት መጋራት*** 
   1. የቴሌኮሙኒኬሽን ኦፕሬተር ለሕዝብ አገልግሎት ለመስጠት ዓላማ ባለስልጣኑ ጉልህ የገበያ ድርሻ አለው ብሎ ከለየው ሌላ የቴሌኮሙኒኬሽን ኦፕሬተር ስፍራ ላይ መሣሪያዎቹ በኮሎኬሽን እንዲቀመጡለት ሊጠይቅ ይችላል፡፡
   2. በኮሎኬሽን መሣሪያዎችን እንዲያስቀምጥ የተጠየቀው የቴሌኮሙኒኬሽን ኦፕሬተር ቴክኒካዊ አግባብነት እስካለው ድረስ ጥያቄውን መቀበል አለበት፡፡

3)   የኮሎኬሽን ቦታ አጠቃቀም በተመለከተ የሚኖረውን ክፍያ ሁለቱ ወገኖች በቅን ልቦና መስማማት አለባቸው፡፡

4) በኮሎኬሽን ስምምነት የንግድ ወይም የቴክኒክ ሁኔታዎች ላይ ሁለቱ ወገኖች ካልተስማሙ ባለስልጣኑ በዚህ አዋጅ አንቀጽ 34-37 በተገለጸው መሠረት ተገቢ የስምምነት ሁኔታዎች ላይ መወሰን አለበት፡፡

5) ባለስልጣኑ የቴክኒክ ደረጃ እና የንግድ ሁኔታዎችን ጨምሮ የኮሎኬሽን ቦታን በተመለከተ መመሪያ ያወጣል፡፡

6) የቴሌኮሙኒኬሽን ኦፕሬተሮች የቴሌኮሙኒኬሽን አገልግሎት ለመሥጠት ቋሚ እና ገባሪ መሠረተልማቶችን በተቻለ መጠን እንዲጋሩ ይበረታታሉ፡፡

7) በባለሥልጣኑ ጉልህ የገበያ ድርሻ እንዳለው የታመነበት የቴሌኮሙኒኬሽን ኦፕሬተር ያለውን ቋሚ እና ገባሪ መሠረተልማት ተገቢ ጥያቄ ላቀረበ ሌላ የቴሌኮሙኒኬሽን ኦፐሬተር ማጋራት አለበት፡፡

8) መሰረተልማት መጋራትን በተመለከተ የሚኖረውን ክፍያ ሁለቱ ወገኖች በቅን ልቦና መስማማት አለባቸው፡፡

9) በመሰረተልማት መጋራት ስምምነት የንግድ ወይም የቴክኒክ ሁኔታዎች ላይ ሁለቱ ወገኖች ካልተስማሙ ባለስልጣኑ በዚህ አዋጅ አንቀጽ 34-37 በተገለጸው መሠረት ተገቢ የስምምነት ሁኔታዎች ላይ መወሰን አለበት፡፡

10) ባለስልጣኑ የቴክኒክ ደረጃ እና የንግድ ሁኔታዎችን ጨምሮ የመሰረተልማት መጋራትን በተመለከተ መመሪያ ያወጣል፡፡

11) በዚህ አንቀጽ ንዑስ አንቀጽ (1) – (10) የተደነገገው ቢኖርም በባለስልጣኑ ጉልህ የገበያ ድርሻ ያለው ስለመሆኑ ባይወሰንም ለማንኛውም የቴሌኮሙኒኬሽን ኦፕሬተር የኮሎኬሽን ወይም የመሰረተልማት መጋራት ጥያቄ ለማቅረብ የሚከለክል ሁኔታ የለም፡፡ እንዲህ ዓይነቱ ጥያቄ በሚኖርበት ጊዜ ሁለቱ ወገኖች በኮሎኬሽን ወይም የመሠረተልማት መጋራት የንግድ እና የቴክኒክ ሁኔታዎች ላይ በቅን ልቦና መደራደር አለባቸው፡፡

1. ***ህጋዊ ታሪፍ***

1)  ማንኛውም የቴሌኮሚኒኬሽን ኦፕሬተር ለሚሰጠው አገልግሎት ሕጋዊ ክፍያ ማስከፈል አለበት፡፡ ሕጋዊ ተመኑ ፍትሀዊ፣ ተገቢ እና በተጠቃሚዎች መካከል አድልዎ የማያደርግ መሆን አለበት፡፡

2) በዚህ አዋጅ ወይም ባለስልጣኑ በሚያወጣው መመሪያ ጉልህ የገበያ ድርሻ እንደሌላቸው የተለዩ የቴሌኮሙኒኬሽን ኦፕሬተሮች ታሪፍ ሕጋዊ እንደሆነ ይገመታል፣ ታሪፋቸውንም ለባለስልጣኑ ማቅረብ አይጠበቅባቸውም፡፡

3) ማንኛውም በባለስልጣኑ በአንድ ወይም ከዛ በላይ የአገልግሎት ገበያ ጉልህ የገበያ ድርሻ እንዳለው የታመነ የቴሌኮሙኒኬሽን ኦፕሬተር የአገልግሎት ታሪፉን በግልጽ ማሳወቅ አለበት፡፡

4) በባለስልጣኑ ጉልህ የገበያ ድርሻ እንዳለው የታመነ የቴሌኮሙኒኬሽን ኦፕሬተር ያወጣው ታሪፍ በባለስልጣኑ እስኪጸድቅ ድረስ ተፈጻሚነቱ እንዲዘገይ ባለሥልጣኑ ትዕዛዝ ሊሰጥ ይችላል፡፡

5) ባለስልጣኑ በዚህ አዋጅ አንቀጽ 34-37 በተደነገገው መሠረት በሚያጸድቀው መመሪያ በባለስልጣኑ ጉልህ የገበያ ድርሻ እንዳለው በታመነ የቴሌኮሙኒኬሽን ኦፕሬተር የቀረበውን ታሪፍ ሕጋዊነት የሚወስንበትን ደረጃ እና የአሰራር ስርዓት ያዘጋጃል፡፡

6) በዚህ አንቀጽ ንዑስ አንቀጽ (5) መሠረት የሚዘጋጀው ደረጃ እና የአሰራር ስርዓት ወጪን ያካተተ መሆን አለበት፡፡ ባለስልጣኑ ወጪን ሲገመግም ወደፊት ሊኖር የሚችለውን የወጪ ጭማሪ የዋጋ ዘዴ መጠቀም አለበት፡፡

1. ***የባለስልጣኑ ታሪፍ የመገምገም ስልጣን***

1)  በዚህ አንቀጽ ንዑስ አንቀጽ (2) የተደነገገው ቢኖርም ባለስልጣኑ የማንኛውም ፈቃድ ያለው የቴሌኮሙኒኬሽን ኦፕሬተር ታሪፍ ለመገምገም፣ ለመቆጣጠር እና ታሪፉ ሕጋዊ መሆኑን ለማረጋገጥ የታሪፍ ዝግጅት መመሪያ የማውጣት ስልጣን አለው፡፡

2) ባለሥልጣኑ በራሱ ተነሳሽነት ወይም በማንኛውም ፍላጎት ያለው አካል ለቀረበ ማመልከቻ ምላሽ ለመስጠት የማንኛውም የቴሌኮሙኒኬሽን ኦፐሬተር ታሪፍ ህጋዊ መሆኑን ማጣራት ይችላል፡፡ ባለሥልጣኑ እንዲህ አይነት ማጣራት በሚያደርግበት ጊዜ በዚህ አዋጅ አንቀጽ 34-37 በተደነገገው መሰረት የሚያዘጋጃቸውን መስፈርቶች በመጠቀም ይሆናል፡፡

1. ***የገበያ ውድድር ቁጥጥር***

በሌላ ሕግ የተደነገገው ቢኖርም ባለስልጣኑ በአጠቃላይ ወይም በተለየ ሁኔታ የኢትዮጵያን የኮሙኒኬሽን አገልግሎት ገበያ በተመለከተ ለመወሰን፣ ለማስተዳደር፣ ለመቆጣጠር እና ማንኛውም ሰው ለውድድር ሕግና መመሪያ ተገዢ እንዲሆን ለማስፈጸም ብቸኛ ስልጣን አለው፡፡

1. ***ጉልህ የገበያ ድርሻን ያለአግባብ ስለመጠቀም*** 
   1. ማንኛውም በባለስልጣኑ ጉልህ የገበያ ድርሻ እንዳለው የተለየ የቴሌኮሙኒኬሽን ኦፕሬተር በየትኛውም የኢትዮጵያ ቴሌኮሙኒኬሽን ገበያ ውስጥ ውድድርን በእጅጉ የመቀነስ ዓላማ ወይም ውጤት ባለው ማንኛውም ተግባር ላይ ተሳትፎ ከተገኘ ሕገ-ወጥ ድርጊት እንደፈጸመ ተደርጎ ይወሰዳል፡፡
   2. ማንኛውም የቴሌኮሙኒኬሽን ኦፕሬተር በየትኛውም የኢትዮጵያ ቴሌኮሙኒኬሽን ገበያ ውስጥ ውድድርን በእጅጉ የመቀነስ ዓላማ ወይም ውጤት ካለው ሰው ጋር ስምምነት ከፈጸመ ሕገ-ወጥ ድርጊት እንደፈጸመ ተደርጎ ይወሰዳል፡፡
   3. ባለሥልጣኑ በራሱ ተነሳሽነት ወይም በማንኛውም ፍላጎት ያለው አካል ለቀረበ ማመልከቻ ምላሽ ለመስጠት የቴሌኮሙኒኬሽን ኦፕሬተሮች በየትኛውም የኢትዮጵያ የቴሌኮሙኒኬሽን ገበያ ውስጥ ውድድርን በእጅጉ የመቀነስ ዓላማ ወይም ውጤት ባለው ማንኛውም ድርጊት ላይ መሳተፋቸውን ማጣራት ይችላል፡፡

4) ባለስልጣኑ በዚህ አዋጅ አንቀጽ 34-37 በተቀመጡት የአሰራር ሥርዓት መሠረት ማንኛውም የቴሌኮሙኒኬሽን ኦፕሬተር በየትኛውም የኢትዮጵያ ቴሌኮሙኒኬሽን ገበያ ውስጥ ውድድርን በእጅጉ የመቀነስ ዓላማ ወይም ውጤት ባለው ማንኛውም ድርጊት ላይ መሳተፉን ባረጋገጠበት ጊዜ፤

ሀ) ለወደፊቱ ከእንዲህ ዓይነት ተግባር እንዲቆጠብ ለቴሌኮሙኒኬሽን ኦፕሬተሩ ወይም አገልግሎት ሰጪው ትዕዛዝ ይሰጣል፣ እንዲሁም

ለ) እንደሁኔታው አግባብ በዚህ አዋጅ አንቀጽ (51) በተደነገገው መሠረት ቅጣት ወይም ሌላ እገዳ ይጥልበታል፤

1. ***የዩኒቨርሳል አክሰስ አገልግሎት***
   1. ባለስልጣኑ ከባለድርሻ አካላት ጋር በሚደረግ ምክክር መሰረት ለሀገሪቱ የኮሙኒኬሽን አገልግሎቶች ዓመታዊ የዩኒቨርሳል አክሰስ ግብ ማዘጋጀት አለበት፡፡
   2. ባለስልጣኑ የዩኒቨርሳል አክሰስ ግብ በሚያዘጋጅበት ጊዜ የኮሙኒኬሽን አገልግሎቶች በተለይ በገጠር እና ርቀት ባላቸው የሀገሪቱ አካባቢዎች በተቻለ መጠን ከፍተኛ ቁጥር ላላቸው ተጠቃሚዎች ተደራሽ መሆኑን ማረጋገጥ አለበት፡፡

3) በኢትዮጵያ ውስጥ ለኮሙኒኬሽን አገልግሎት ዩኒቨርሳል አክሰስ ድጋፍ የሚውል የዩኒቨርሳል አክሰስ ፈንድ በዚህ አዋጅ ተቋቁሟል፡፡ የፈንዱ የገቢ መጠንና ምንጭ እንዲሁም ፈንዱ ስለሚተዳደርበት ሁኔታ በተመለከተ የሚኒስትሮች ምክር ቤት በሚያወጣው ደንብ ይወሰናል፡፡

1. ***የተጠቃሚዎች መብት ጥበቃ***
   1. ባለስልጣኑ የኮሙኒኬሽን አገልግሎት ተጠቃሚዎች መብት የተጠበቀ መሆኑን ለማረጋገጥ የሚያስችል መመሪያ የማውጣት ሥልጣን አለው፡፡
   2. ባለስልጣኑ በዚህ አንቀጽ ንዑስ አንቀጽ (1) የሚያወጣውን መመሪያ በአዋጁ አንቀጽ 34-37 መሰረት የባለድርሻ አካላት ምክክር በማካሄድ ማጽደቅ አለበት፡፡

3) ባለስልጣኑ በዚህ አንቀጽ ንዑስ-አንቀጽ (1) በተሰጠው ስልጣን ሳይገደብ እያንዳንዱ የቴሌኮሙኒኬሽን ኦፕሬተር ተጠቃሚዎች ለቴሌኮሙኒኬሽን ኦፕሬተሩ ወይም ለባለሥልጣኑ ቅሬታ ማቅረብ የሚችሉበትን ሥርዓት ጨምሮ የተጠቃሚዎችን መብት የሚደነግግ የስነምግባር ኮድ እንዲያዘጋጅ መጠየቅ ይችላል፡፡

4) ባለስልጣኑ በዚህ አዋጅ አንቀጽ 34-37 መሠረት የባለድርሻ አካላት ምክክር በማካሄድ እያንዳንዱ የቴሌኮሙኒኬሽን ኦፕሬተር ያዘጋጀውን የሥነምግባር ኮድ በጽሁፍ ውሳኔ ማጽደቅ አለበት፡፡

5) ባለሥልጣኑ በባለድርሻ አካላት ምክክር የተለዩ ጉዳዮች የተጠቃሚዎችን ፍላጎት ለመጠበቅ አስፈላጊ ሆነው ሲገኙየቴሌኮሙኒኬሽን ኦፕሬተሩ የስነምግባር ኮዱን በዚሁ መሠረት እንዲያሻሽል መጠየቅ ይችላል፡፡

ክፍል ስምንት

*ብሄራዊ ደህንነት እና ተፈጻሚነት*

1. ***ብሄራዊ ደህንነት***

1) የቴሌኮሙኒኬሽን ኦፕሬተሮች ለደንበኞቻቸው የሚሰጡትን የቴሌኮሙኒኬሽን አገልግሎት ምሥጢራዊነት ለማረጋገጥ አስፈላጊውን ሁሉ መፈጸም አለባቸው፤

2) በዚህ አንቀጽ ንዑስ አንቀጽ (1) የተደነገገው ቢኖርም ስልጣን ያለው ፍርድ ቤት በኢትዮጵያ ሕግ መሠረት ከቴሌኮሙኒኬሽን ደንበኞች ጋር የተያያዙ መረጃዎች እንዲሰጠው ሲጠይቅ የቴሌኮሙኒኬሽን ኦፕሬተሮች ማንኛውም ስልጣን ያለው የኢትዮጵያ ፍርድ ቤት ያስተላለፈውን ማንኛውንም ሕጋዊ ትዕዛዝ ማክበር አለባቸው፡፡

3) የወንጀል ምርመራ ወይም የሀገር ደህንነት ምርመራ ለማካሄድ ለተፈቀደለት የመንግሥት አካል ስልጣን ባለው ፍርድ ቤት በተሰጠው ትዕዛዝ መሠረት በቴሌኮሙኒኬሽን ላይ ሕጋዊ ክትትል ማድረግ እንዲችል የቴሌኮሙኒኬሽን ኦፐሬተሮች ኔትወርካቸውን ተደራሽ ማድረግ አለባቸው፡፡ ይህን በማይፈጽሙ የቴሌኮሙኒኬሽን ኦፕሬተሮች ላይ ባለስልጣኑ ቅጣት ሊጥል፣ የተሰጣቸውን ፈቃድ ሊሰርዝ ወይም ሊያግድ ይችላል፡፡

4) ባለስልጣኑ ብሔራዊ ደህንነትን ለመደገፍ ዓላማ የቴሌኮሙኒኬሽን ኦፕሬተሮች የደንበኞች መረጃ ቋት በተሟላ ሁኔታ መያዝ እንዲችሉ፣ የሲም ካርድ ምዝገባ እንዲያከናውኑ እና ባለስልጣኑ ደንበኞችን በተመለከተ የሚፈልጋቸውን መረጃ በያዘ ሁኔታ ብሄራዊ የደንበኞች መረጃ እንዲያደራጁ ለመጠየቅ ሥልጣን አለው፡፡

1. ***ሕግ ማስፈጸም***

1) ባለስልጣኑ የዚህን አዋጅ ድንጋጌዎች እና በዚህ አዋጅ መሰረት የሚያወጣቸውን ማናቸውም መመሪያ፣ የፈቃድ ሁኔታዎች፣ ያሳለፋቸውን ውሳኔዎች ወይም ሌሎች የቁጥጥር ማዕቀፎች እንደ አስፈላጊነቱ ከህግ አስከባሪ አካላት ጋር በመተባበር ለማስፈጸም ስልጣን አለው፡፡

* 1. ባለስልጣኑ የዚህን አዋጅ ድንጋጌዎች እና በዚህ አዋጅ መሰረት የሚያወጣቸውን ማናቸውም መመሪያ፣ የፈቃድ ሁኔታዎች ወይም ሌሎች የቁጥጥር ማዕቀፎች መከበራቸውን የመቆጣጠር ስልጣን አለው፡፡ ቁጥጥሩ የባለሥልጣኑን ሠራተኞች መደበኛ የሥራ እንቅስቃሴዎችን ወይም ፍላጎት ባለው ማንኛውም አካል የቀረበ መረጃ ወይም ቅሬታን መሰረት ሊያደርግ ይችላል፡፡
  2. ባለስልጣኑ በዚህ አዋጅ አንቀጽ 34-37 የተመለከቱትን ግልጽ የአሰራር ሥርዓቶች መሰረት በማድረግ ማንኛውም ባለፈቃድ ላይ የቀረቡ ቅሬታዎችን ለመዳኘት እና የዚህን አዋጅ ድንጋጌዎች፣ በአዋጁ መሠረት የተቀመጡ የፈቃድ ሁኔታዎች ወይም ባለስልጣኑ በዚህ አዋጅ መሰረት የሚያወጣቸውን ሌሎች መመሪያዎች መጣስን በመገምገም እርምጃ የመውሰድ ሥልጣን አለው፡፡
  3. የዚህን አዋጅ ድንጋጌዎች፣ በአዋጁ መሠረት የተቀመጡ የፈቃድ ሁኔታዎች ወይም ባለስልጣኑ በዚህ አዋጅ መሰረት የሚያወጣቸውን ሌሎች መመሪያዎች የጣሰ ማንኛውም ሰው ላይ ባለስልጣኑ በዚህ አንቀጽ ድንጋጌዎች መሠረት የሚወስዳቸው እርምጃዎች የገንዘብ ቅጣት ወይም ካሳ መክፈልን ሊያካትት ይችላል፡፡
  4. ባለስልጣኑ የሚወስዳቸው እርምጃዎች እንደ አስፈላጊነቱ ፈቃድ መሰረዝን ጨምሮ ሌሎች አግባብነት ያላቸው ቅጣቶችን ሊያካትት ይችላል፡፡ ይሁን እንጂ የሚወሰዱት እርምጃዎች ተመጣጣኝ፣ አድልዎ የሌለበትና ግልጽ መሆን አለባቸው፡፡

6) በዚህ አንቀጽ ንዑስ አንቀጽ (1) እስከ (5) የተደነገገው ቢኖርም ፈቃድ ለማገድ ወይም ለመሰረዝ የሚያበቁ ሁኔታዎች እና ሌሎች አስተዳደራዊ ቅጣት የሚያስከትሉ የሕግ መተላለፍ ዓይነቶች እንዲሁም የቅጣት መጠን የሚኒስትሮች ምክርቤት በሚያወጣው ደንብ ይወሰናል፡፡

ክፍል ዘጠኝ

*ልዩ ልዩ ድንጋጌዎች*

1. ***ክልከላ***

በቴሌኮሙኒኬሽን ኦፐሬተር ከተመደበ ሠራተኛ ወይም በባለስልጣኑ ከተፈቀደለት ሰው በስተቀር ማንኛውም ሰው የቴሌኮሙኒኬሽን መስመርን ማገናኘት ወይም ማለያየት የተከለከለ ነው፡፡ ክልከላው የራሱን የቤት መገልገያ መሳሪያዎች የሚያገናኝ ወይም የሚያለያይ ሰውን አይመለከትም፡፡

1. ***ደንብ እና መመሪያ የማውጣት ሥልጣን***

1) የሚኒስትሮች ምክር ቤት ይህን አዋጅ ለማስፈጸም ደንብ ሊያወጣ ይችላል፡፡

2) ባለስልጣኑ ይህን አዋጅ እና በአዋጁ መሠረት የወጡ ደንቦችን ለማስፈጸም መመሪያ ሊያወጣ ይችላል

1. ***ስለ ኢንቨስትመንት***

በሌላ ሕግ የተደነገገ አዋጅ ወይም ደንብ ቢኖርም ማንኛውም የሀገር ውስጥ እና የውጭ ባለሃብት የቴሌኮሙኒኬሽን አገልግሎት፣ የቴሌኮሚኒኬሽን ኦፕሬተር ወይም የቴሌኮሚኒኬሽን ኔትወርክ ባለቤትነት ፈቃድ የማግኘት መብት ይኖረዋል፡፡

1. ***የተሻሩ ሕጎች***

1)  የቴሌኮሙኒኬሽን አዋጅ ቁጥር 49/1989 (እንደተሻሻለ)፤

2)  የቴሌኮሙኒኬሽን አገልግሎቶች የሚኒስትሮች ምክር ቤት ደንብ ቁጥር 47/1991፤

3) የብሮድካስት አገልግሎት አዋጅ ቁጥር 533/1999 አንቀጽ 7 ንዑስ-አንቀጽ (6)፤

4) የፌዴራል አሰፈጻሚ አካላትን ስልጣንና ተግባር ለመወሰን የወጣ አዋጅ ቁጥር 1097/2011 አንቀጽ 20 ንዑስ-አንቀጽ (1) (ሐ)፣ (ኘ)፣ (ከ)፣ (ኸ) እና (ወ)፤

1. *አዋጁ የሚጸናበት ጊዜ*

ይህ አዋጅ በፌዴራል ነጋሪት ጋዜጣ ታትሞ ከወጣበት ቀን ጀምሮ የጸና ይሆናል፡፡

አዲስ አበባ የካቲት…. ቀን 2011 ዓ.ም.

ሣህለ ወርቅ ዘውዴ

የኢትዮጵያ ፌዴራላዊ ዲሞክራሲያዊ ሪፐብሊክ

ፕሬዚዳንት